Nafar bat zauritu da San Sebastian de los Reyeseko entzierroan

49 urteko emakumeak zauri larria du hanka batean, entzierroan adarkada bat jaso ostean.

49 urteko korrikalari nafar batek barne zauri larriak ditu hanka batean San Sebastian de los Reyeseko laugarren entzierroan adarkada bat jaso ostean. Dena dela, adarrak ez dio hanka zulatu eta plazan bertan egin diote ebakuntza.

Zezenak emakumearen hankako bikian eman dio adarrarekin, eta hanka zulatu ez badio ere, barne zauriak egin dizkio.

Babes Zibilak jakitera eman duenez, 3.000 korrikalarik parte hartu dute gaurko entzierroan, minutu bat eta 48 segundo iraun duen entzierroan.

Zirujauek emakumearen egoera aztertu dute, eta larrialdiko ebakuntza egitea erabaki dute, barne zauriak larriak izan zitezkeelako.


San Telmo Museoan dago Korrikaren lehen lekukoa

Korrikaren lehen lekukoa San Telmo Museoan, euskal kulturari eskainitako atalean.

10 egunetan zehar euskararen lekukoa eskuz-esku eta herriz-herri pasa ondoren, bihar arratsaldean Donostiara iritsiko da Korrika. San Telmo Museoan, ordea, egunero dago Korrika. Izan ere, euskararen aldeko ekimenerako egin zen lehen lekukoa bertan dago ikusgai AEKk museoari egin zion dohaintzari esker. Pieza museoaren erakusketa Iraunkorrean dago, museoak 70eko eta 80ko hamarkadetako euskal kulturari eskaintzen dion atalean.

1980an, lehen Korrika egin zenean, Remigio Mendiburu artistari egokitu zitzaion lekukoa diseinatu eta egitea. Ordutik 1988ra arte lekuko hark Euskal Herri osoa zeharkatu zuen, euskara aldarrikatzeko eta zabaltzeko, eta egun museoan dago ikusgai. 1988an lekuko berria egin zuen Juan Gorritik, lehenengo hartan oinarrituta, eta hain zuzen, hori da une honetan mezua Baionaraino daramana.

Ez gara Palestinaz ari ikuskizuna gaur, ostirala, San Telmon

‘Ez gara Palestinaz ari’, gaur, San Telmo Museoan, Korrika Kulturalaren harira.

Korrika Kulturalaren baitan, gaur Ez gara Palestinaz ari ikuskizuna hartuko du museoak. Antzerkia, bertsoak, musika eta poesia biltzen ditu, Imanol Kamio, Aitor Atxega, Ander Lizarralde eta Unai Muñoaren eskutik.

Hitzordua gaur izango da, 19:30ean, San Telmo Museoko ekitaldi Aretoan. Sarrera librea da lekuak bete arte, eta gonbidapenak ikuskizuna hasi baino ordubete lehenago jaso ahal izango dira museoko harreran.


Eskualdeko beste bost ontzi ere uretara

Asteburu honetan eskualdeko bost ontzi murgilduko dira lehian: emakumezkoen Zumaia, eta gizonezkoen Orio 'B', Getaria, Zumaia eta Zarautz 'B'. ETE, KAE1 eta KAE2 mailetan arituko dira. Bost traineruetako prestatzaileek euren egoeraren berri eman dute.

Eskualdeko hiru traineru murgildu ziren lehian aurreko asteburuan, eta, oraingo honetan, gainontzeko bost ontzien txanda izango da. Batetik, emakumezkoetan, ETE Ligan lehiatuko da Zumaia; iazko urte apartaren ondoren banderen borrokan ibiltzea dute helburu. Eta bestetik, gizonezkoetan, mailaz igo berri den Orioren bigarren taldeak, Zumaia eta Getariarekin batera KAE1 Ligan neurtuko ditu indarrak. Azkenik, KAE2n, Zarauzko bigarren talde sortu berriak hartuko du parte.

Kirolean ez ezik, antolakuntzan ere izan du eraginik COVID-19 gaitzak eta haren eskutik etorri denak. Egutegiari erreparatzea besterik ez dago: estropada gutxiago jokatuko dira, baina horrez gain, bost herri edo hiri hautatu dira estropadak jokatzeko, beste asko kanpoan utzita. Izan ere, bizi dugun egoera direla medio, segurtasun neurriak mantentzea ahalbidetzen duten guneak proposatu zituen Ligak.

Aproposak izan zitezkeen herrien artean zen Getaria ligaren antolatzaileen ustez, moila eta kirol-instalazio zabalak dituela iritzita. Azkenean, bai Getariako Udalak eta baita klubak ere erronka onartu, eta estropada dezente jokatuko dira bertan; zehazki, aipaturiko mailetako bakoitzetik hiru saio. Getariaz gain, honakoak dira egutegian adierazten diren gainontzeko lau herri edo hiriak: Pasaia, Getxo eta, Kantabrian, Castro Urdiales eta Santander. Lau estropada-eremu hauetan jokatuko dira hamabi saio puntuagarri, asteburu honetan hasi eta abuztuaren 30a bitartean.

Gauzak horrela, taldeaz, aurkariez eta gain-gainean den denboraldiaz hitz egin du Hitzak bost traineruen prestatzaileekin.

Zumaiako emakumezkoak: Etxeko lanak eginda

Konfinamenduan, klubetik ergometro bana hartu eta hiru hilabetez «jo eta su» aritu dira lanean Zumaiako neskak. Denbora luze baten ondoren, duela hilabete itzuli ziren berriz uretara, eta Kike Manterola prestatzaileak, bere «harridurarako», «ederki» ikusi zuen taldea: «Gure neskek etxeko lanak egin dituzten seinale da».

«Gogorra izan da egunero ergometroa astintzen egon behar izatea, baina are okerragoa izan da ez jakitea uda honetan estropadak jokatuko ziren edo ez». Honela kontatzen du Manterolak konfinamenduan bizi izan duten egoera ziurgabea, baina aurrera begira jarri, «lanak ondo egin» eta «gogoz» daude denboraldiari ekiteko.

Taldeak iazko oinarriak jarraitzen dituen arren, fitxaketaren bat edo beste egin dute aurten zumaiarrek. Hiru arraunlari ekarri dituzte Kataluniatik, jubeniletatik etorritako batzuk batu zaizkie taldera eta arraunean aurrez ibilitako pare batekin talde «oso osatua» eratu du Manterolak.

Lehiaz eta aurkariez galdetuta, neguan jokatutako estropada gutxi horiek ditu gogoan prestatzaile zumaiarrak, izan ere, martxotik lagunarteko saiorik jokatu gabe dira. Besteak nola dauden jakitea «ez dela erraza» dio, baina bere aurreikuspenak eginak ditu. Hibaikarekin lehian aritzea espero du, baina errenteriarrek fitxaketa esanguratsuak egin dituzte.

Guztiaren gainetik, norberak norbere buruari begiratu behar diola uste du Manterolak. «Gauzak datozen bezala ikusten» joango direla dio, baina garrantzitsuena, arraunlariak «ilusioa» edukitzea dela uste du. «Ondo ikusten dut Zumaia, eta hasteko gogoz nago, ikusteko non kokatzen garen lehian».

Getariako gizonezkoak: Etxeko hiru estropada

Hamabi estropadatik hiru Getarian jokatuko dira, Esperantza traineruak ondoen ezagutzen duen eremuan. Agian abantaila eman diezaioke horrek, baina Ion Larrañaga prestatzaileak gogo eta animotik hitz egin du gehiago: «Etxean jokatzean bestetan baino gogo gehiagorekin irteten zara, baina gogoak presioa ere badakar».

Presioaz gain, klubak hainbeste estropada antolatzearen apustu horri ondo erantzun nahiko liekete. «Txalotzekoa eta eskertzekoa» dela dio Larrañagak, lan «handia» dagoelako atzean. Denboraldia hasteko «gogotsu» dira getariarrak. Pasaiako estropada bost luze eta lau ziabogatara jokatuko da, eta hasi aurretik ez da prestatzailearen gustukoa, «oso indartsuak» ez direlako erlojuaren aurkako halako saioetan.

Aurrera begira, «disfrutatzea» dute helburu. «Gure maila eman nahi dugu, estropadaz estropada joan, hobetu eta gozatu». Aurtengo denboraldia erabat ezberdina dela eta iazkoari ez erreparatzeko dio Larrañagak, eta horrez gain, goialdean «traineru oso potenteak» finkatu direla uste du: Deusto, Pedreña, San Pedro eta San Juan, besteren artean, arraunean ondo eta fitxaketa interesgarriak eginak dira.

Zumaiako gizonezkoak: «Aurten lehiakorrago»

Entrenatzaile berria du gizonezkoen Zumaiako taldeak: Iñaki Larrañaga. Gazte-gaztetatik arraunean aritu da Zumaian eta, orain, lehen aldiz, entrenatzaile arituko da lau urte pasatu direnean arrauna utzi zuenetik.

Baja pare bat izan dituzte, baina iazko talde berarekin jarraitzen dute zumaiarrek, «lanerako gogoz» dagoen jende gaztearekin. Iaz lehen txandan finkatu eta fin ibili ziren; bederatzigarren postuan amaitu zuten denboraldia, hamargarrenetik 20 puntu baino gehiagora.

Konfinamenduan, etxean entrenatzen «momentu zailak» pasatu dituztela dio prestatzaileak, baina talde guztiak berdin egon direla aintzat hartu behar dela uste du. Hala, bere kezka da taldea nola aurkitzen den lehen estropaden: «Posible da errodaje pixka batekin hastea eta aritzea lehen estropadetan, baina behin abuztua helduta ez da aitzakiarik egongo».

Getariako prestatzailearen bidetik, zumaiarrak antzera pentsatzen du datorkien ligaren mailari buruz. Aurtengoa ziurrenik «lehiakorragoa» izango dela dio, talde batzuk «asko indartu» direlako eta espresuki indartu ez direnek iazko antzerako koadrilarekin jarraitzen dutelako, Getariaren kasuan adibidez.

Orioko gizonezkoak: Aurten KAE1 mailan

Angel Mari Larrañaga da Orioko gizonezkoen bigarren taldeko entrenatzailea. Harrobiko taldea du Oriok maila honetan, herriko jende gaztez osatua. Denboraldi bikaina egin zuten iaz, eta merezimendu osoz, Castroren aurretik geldituta, mailaz igo ziren. Bi urte eman ditu Oriok KAE2 mailan. Lehen urtean laugarren geratu zen igoerako postuetatik puntu gutxira, eta iaz borobildu zuten urtea. Aurten, erronka «potentea» dutela uste du, KAE2 Ligatik KAE1era «saltoa» dagoelako.

Jubeniletatik igo dituzten gazteekin bete dute bigarren taldetik lehenengora pasatu diren arraunlarien hutsunea. Taldea «ondo» finkatu zuten neguan, eta orain, Larrañagak dio «gogotsu» ikusten duela taldea denboraldiari ekiteko. «Gustura» aritzea dute helburu; ez dute aurreikuspen handirik egiten. Izan ere, prestatzailearen ustez, «ikusteke dago» nola dauden beraiek eta nola aurkariekiko.

«Haize berri pixka bat ondo etorriko zaigu konfinamenduaren ondoren», dio prestatzaileak. Orain, estropadetan murgiltzea «egokitze lana» izango dela uste du. Euren buruarekiko froga modukotzat jotzen ditu lehen estropadak, bertan ikusiko baita zer moduzko lana egin duten neguan.

Zarauzko gizonezkoak: «Proiektu berri bat»

Hamar urteren ondoren, Zarautz Arraun Elkarteak gizonezkoen bigarren taldea izango du uretan. Hamar urte ziren Enbata ez zela maila gorenera ailegatzen, baina hamar urte ziren baita ere herriak ez zuela gizonezko seniorren bigarren talderik ateratzen.

Aurpegi berri bat du klub berriak: Alex Orena. Ibilbide luzea du arraunean Orena donostiarrak. Errenteriako Hibaikan eman ditu azken ia hamar urteak arraunean eta entrenatzaile modura lanean. Iazko abenduan, ZAEko presidentearen deia jaso eta «gustura onartu» zuen proposamena.

«Formakuntza talde bat da bigarren talde hau», dio prestatzaile eta arraunlariak. Izan ere, jubenilak eta harrobiko gazteak batzeaz gain, sekula arraunean ibili gabeko jendea, urte batzuk lehenago ibilitakoak zein arrauneko beste modalitatetan ibilitakoak batu dira. Hargatik, azpimarratu du «ikastea eta disfrutatzea» dute helburu.

Mailarik apalenean, KAE2 Ligan, lehiatuko da Zarauzko gizonezkoen bigarren ontzia. Orenak azpimarratu du «inolako presiorik gabe» jardungo dutela. Dena den, horrek ez dio profesionaltasunik kentzen, konfinamenduan ez baitituzte eten entrenamendu saioak. «Bakoitzarentzat ergometro bana lortu dugu, eta etxean eta bakarka izanda ere, lan egin dugu neguan. Ikusiko dira emaitzak eta ziur joango garela hobetzen».

EGUTEGIA

Etzi, larunbata: PASAIA

Uztailak 19, igandea: GETARIA

Uztailak 25, larunbata: GETARIA

Uztailak 26, igandea: PASAIA

Abuztuak 8, larunbata --> KAE: GETARIA / ETE: GETXO

Abuztuak 9, igandea --> KAE: GETXO / ETE: GETARIA

Abuztuak 15 eta 16: SANTANDER (Kantabria)

Abuztuak 22 eta 23: GETXO

Abuztuak 29 eta 30: CASTRO URDIALES (Kantabria)

*ETE, KAE1 eta KAE2 ligak egun eta herri edo hiri berean jokatuko dira beti, abuztuko bigarren asteburuan izan ezik.


Hiru emakumeren aurkako erasoak salatu dituzte Abadiñon

Asteazkenean atxilotu zuten ustezko erasotzailea, eta aske utzi dute urruntze agindua ezarrita.

Abadiñoko Txanporta plazan elkarretaratzea egin dute, Eraso sexistarik ez erantzunik gabe leloarekin.

40 urteko emakume batek eta bere 21 eta 16 urteko bi alabek salatutako erasoak gaitzetsi dituzte; hirurek salatu zutenez, familiako gizon batek eraso egin die. Alaben artean gazteena, 16 urtekoa, izan zen gertatutakoaren berri eman zuen lehena.


Ondarroako antzara jokoan, antzaren ordez espezie babestu bat erabili zela salatu dute

Joan den abuztuaren 17an, Ondarroako (Bizkaia) jaietako antzara jokoan, hegazti horien ordez zangak —Espainiako Espezie Babestuen Katalogoan "interes bereziko" gisa ageri den animalia— erabili zituztela jakinarazi dute WWF-Adena, Izate eta SEO-BirdLife elkarte ekologistek. Gainera, salaketa jarri dute Ertzaintzan. Zangak ehizatzea debekatuta dago, eta espezi horretako hegaztiren bat hilik topatuz gero Diputazioaren edo Ertzaintzaren esku utzi behar da.

Hori guztia dela eta, jaiaren antolatzaileek zangak nola eskuratu zituzten jakin nahi dute elkarte ekologista horiek, eta, halaber, egin zutenaren ardura bere gain har dezatela. Halaber, Ondarroako Udalari gertatutako azaltzeko eskatu diote.

Irailaren hasieran Lekeition egiten da antzara jokoa. Hango udalari eskatu diote berriro halakorik gerta ez dadin neurriak hartzeko.

Antzara jokoan, antzara bat zintzilikatzen da soka batetik, itsas gainean, moila batetik bestera. Txalupetan doazela, antzararen azpian jartzen dira parte hartzaileak, eta hegaztiaren lepoari oratuta sokatik eskegita geratzen dira. Moila gainean dauden tiralariek, soka gora eta behera ibiltzen dute parte hartzailea zintzilik dagoen bitartean. Helburua, irrist egin eta uretara jausi aurretik antzarari lepoa moztea da.

Lehenago antzara biziekin egiten zen jokoa, baina lar krudela zela-eta, hildakoekin egiten da azken urteetan.


Nafarroako Triatloi Olinpiko txapelketa irabazi du Judit Saizar leitzarrak

Kilometro terdi igerian, 40 bizikletan eta 10 lasterka egin zituen abuztuaren 7an Iruñean

Uztailaren 10ean Nafarroako Triatloi laburreko txapelketa irabazi zuen Judit Saizar leitzarrak Tuteran eta abuztuaren 7an, distantzia olinpikoan ere Nafarroako Triatloi txapelketa irabazi du Iruñean, Club Natacion Pamplona taldeak antolatutako proban. 17 urterekin oraindik junior kategoriako kirolaria bada ere, Saizarrek txapelketa absolutoa irabazi zuen emakumezkoen artean.

Uztailaren 10ean Nafarroako Triatloi laburreko txapelketa irabazi zuen Judit Saizar leitzarrak Tuteran eta abuztuaren 7an, distantzia olinpikoan ere Nafarroako Triatloi txapelketa irabazi du Iruñean, Club Natacion Pamplona taldeak antolatutako proban. 17 urterekin oraindik junior kategoriako kirolaria bada ere, Saizarrek txapelketa absolutoa irabazi zuen emakumezkoen artean.

Arga ibaian kilometro terdi igerian, Iruñerrian 40 kilometro bizikletan eta Argaren ibai parkean barna 10 kilometro lasterka egiteko bi ordu, 20 minutu eta 11 segundu behar izan zituen Lagunak-Saltoki taldeko Leitzako kirolariak. Bigarren, AC Triatlon taldeko Ana Casares beteranoa izan zen eta Saizarrek baino minutu bat eta 12 segundu gehiago behar izan zituen. Club Natacion Pamplonako Ana Monrealek osatu zuen podiuma.


Bergarako realzaleak sagardotegira joango dira otsailaren 18an

Bergarako Erreal Zaleak elkarteak Petritegi sagardotegira antolatu du irteera, otsailaren 18rako. Real-Levante futbol partidua ikusi ondoren joango dira sagardotegira.

Bazkideek izena eman beharko dute Bankoan, peñaren kontu korrontean 15 euro ordainduta. Otsailaren 14an baino lehen eman behar da izena.

Futbol partidurako sarrerak nahi izanez gero deitu egin behar da 699 402 341 telefono zenbakira. Sarrerak aparte ordaindu beharko direla azaldu dute elkarteko kideek.


Etzi egingo dute plenoa, eukaliptoaren gaineko mozio batekin

Oiartzungo Udalbatza datorren asteazkenean, hilak 28, elkartuko da apirilari dagokion ohiko udalbatzarra egiteko.

Bi mozio landuko dituzte, biak EH Bilduk eramandakoak. Alde batetik, Naturkonek osatutako mozioa, eukaliptoen landaketari dagokiona. Bestetik, laikotasuna aztertuko duen bat.

Plenoa 18:00etan hasiko da, udaletxeko pleno aretoan. Honakoa izango da gai-zerrenda osoa:

Aurreko batzarrari dagokion aktaren onarpena.

EH Bildu udal taldeak bereganatutako Eukalipto landaketen moratoria izeneko

Naturkonen mozioa.

EH Bildu udal taldeak bereganatutako “Laikotasuna helburu. Berdintasuna bermatu, askatasuna bermatu: laikotasuna” izeneko mozioa.

2021 urterako Oiartzungo Udaleko Arau-Planaren onarpena.

Oiartzungo udal hilerriaren eta beilatoki-zerbitzuaren funtzionamendua arautzeko erregelamenduaren hasierako onarpena.

2021 urteko Kontratazio Planaren onarpena.

Ertzaintza eta Udaltzaingoa elkarlanean aritzeko Euskal Autonomia Erkidegoaren Administrazioaren eta Oiartzungo Udalaren arteko lankidetza-hitzarmen markoaren onarpena.

Artikutza bidea 26an dagoen Haize-Gain baserriaren emakida arautzeko Gipuzkoako

Foru Aldundia eta Oiartzungo Udalaren arteko akordioaren onarpena.

Lanbarren poligonoaren garapenerako eraikitako GI-3632 errepidearen eustorma konpontzeko Gipuzkoako Foru Aldundia, Oiartzungo Udala eta Lanbarren Parke Logistikoa S.A.ren arteko hitzarmenaren onarpena.

Oiartzungo ikastetxeei 20-21 ikasturteko E1 eskola kirola, eskola pilota, Muittu! eta eskola orduz kanpoko ekintzen koordinazio egitasmoak sustatzeko hitzarmenen onarpena eta diru laguntzen ebazpena.

Hainbat programa gauzatu ahal izateko Udala eta Ttur-ttur Euskaltzaleon Bilgunearen arteko hitzarmenaren baitan, 2020ko memoria eta kitapena aurkeztea eta 2021eko ekarpena onartzea.

2021 urtean Udalak onartutako kirol diru laguntzen harira kirol-kluben eta -elkarteen

funtzionamendurako gastuen eskaeren ebazpena.

2020ko Finantza Kontrolerako Planetik eratorritako txostenaren eta ekintza planaren berri ematea.

Kontabilitatean onartutako hainbat eskubide baliogabetzea.

Beste ekitaldietako ordainagiriak baliogabetzea eta hala dagokionean diru-kopuruak itzuli edota ordezko agiri zuzenak igortzea.

2021ko lehen hiruhilekoari dagokion aurrekontuaren exekuzioaren, aurrekontuz kanpoko mugimenduen eta diruzaintzaren egoeraren berri ematea.

Beste organoen jardueraren jarraipena.

Eskari-galderak.


galan omendu dute

Raul Galani omenaldi beroa egin diote asteburuan Marierrota taldekoek. «Bera izan zen duela 30 urte boleibola Lekeitiora ekarri zuena, eta bere lana eta dedikazioa eskertu nahi izan dizkiogu», azaldu dute zuzendaritza batzordetik. Omenaldia Euskadiko Txapelketa herrian jokatzen zela aprobetxatuz egin dute


Arabako Bertsolari Txapelketa gaur hasiko da

Llantenon jokatuko da bost kanporaketetako aurrenekoa, eta bigarrena, berriz, etzi, egingo da, Elosun

Arabako Bertsolari Txapelketako aurreneko bi kanporaketak jokatuko dira asteburu honetan. Aurrenekoa Llantenon egingo da gaur, eta bigarrena, berriz, etzi Elosun. Beste hiru kanporaketak Agurain, Lantziego eta Laudion jokatuko dira, hurrengo asteburuan.

Llantenoko kanporaketan ondoko bertsolariak lehiatuko dira; Asier Otamendi, Xabi Igoa, Unai Mendibil, Irati Anda eta Orlando Arreitunandia. Aurrena afaria egongo da hango Arte eskolan, eta ondoren hasiko da saioa. Kanporaketa bakoitzeko irabazlea zuzenean sailkatuko da finalerdietarako, eta beste hamahiruak, berriz, puntuen arabera. Elosuko saioan Iñaki Viñasprek, Alberto Martinezek, Rikardo G. de Duranak, Paula Amilburuk, Maialen Saez de Okarizek eta Xabi Lopez de Santiagok kantatuko dute. 14:30ean hasiko da bazkaria Elosuko Txoko Handian, eta ostean, berriz, saioa.

Guztira 30 bertsolarik parte hartuko dute txapelketan. 17 zuzenean sailkatu dira, oran bi urteko txapelketan finalerdiatara heldu zirelako. Beste hamahiruek, berriz, iaz jokatutako aurre-kanporaketetan lortu poltsikoratu zituzten txartelak.

Hiru finalerdiak Izarran, Aramaion eta Dulantzin jokatuko dira otsailaren 16an, 23an eta martxoaren 2an, hurrenez hurren, eta garaileak zuzenean sailkatuko dira martxoaren 16an gasteizko Principal antzokian egingo den finalerako. Beste hirurak, berriz, puntuen arabera.

Aurtengo aldian bertsolari, entzule, gai-jartzaile zein epaile kopurua sendotzea da antolatzaileen helburua, eta horretarako Lotu leloa baliatu nahi dute. 2011ko aldian Manex Agirre nagusitu zen, 2009koan Oihane Perea, 2008an Asier Otamendi, eta 2007an ere Perea.


Euskaraz bizi nahi dugulako

EAJ-PNVk argitu nahi du ez datorrela bat alderdi sozialistak agintaldiko lehenengo Udalbatzan adierazitako erabakiarekin: Udalbatzetan gaztelera lehenestekoa.

Euskaldunok ditugun altxor zaharrenetakoa dugu gure hizkuntza, euskara. Gaur arteko ibilbide luze honetan, euskara desagertzeko arriskuan ere egon da, urte askotan honen erabilera debekatua eta zigortua izan delarik. Honi aurre egiteko, euskararen aldeko lan konstantea egin da, azken hamarkadetan ezagutza eta erabilera sustatzeko kontsentsu politiko zabalak lortu direlarik.

Andoain ez da salbuespena. Gure herrian ere, EAJ-PNVko kideak tinko aritu gara euskara bizirik mantentzeko eta honen erabilera sustatzeko lanetan. Honen adibide, azken 2015-2019 legealdian, udalbatzan aho batez, onartu berri dugun “Andoaingo Udalean euskararen erabilera normalizatzeko plana” 2018-2022 urtetan garatu beharrekoa.

Plangintza honen irizpide nagusiak, besteak beste, udal langile eta herritarren artean euskararen erabilera sustatzea; eta euskara beste hizkuntzen artean lehenestea dira, honen aldeko diskriminazio positiboa eginaz.

Honek ez du esan nahi, Udala eta herritarren arteko harremanak euskara hutsean izan behar direnik nahitaez, erakunde publiko batek derrigorrez eskaini eta bermatu behar baitu tokian tokiko hizkuntza ofizialetan bere zerbitzuak emateko eskubidea, kasu honetan bai euskaraz eta bai gazteleraz.

Ondorioz, andoaindar guztien hizkuntz eskubideak bermatzen direnez, garbi adierazi nahi dugu Andoaingo EAJ-PNVk orain arte bezala, euskara eta honen sustapenaren aldeko politikak aurrera ematen jarraituko duela. Kasu honetan gainera, ENBA euskara-ko lainsailaren gidaritzatik.

EAJ-PNVk argitu nahi du ez datorrela bat alderdi sozialistak agintaldiko lehenengo Udalbatzan adierazitako erabakiarekin: Udalbatzetan gaztelera lehenestekoa. Argitu behar da, erabaki hori ez dela Andoaingo Udal Gobernu Taldeak hartua izan, ez eta Udaleko ENBA-euskara sailaren hobespenarekin, alderdi sozialistak aldebakartasunetik hartutako erabakia izan dela.

Norberak askatasunez adierazteko duen ahalmen osoa bermatu nahi dugu, baina horretarako ez da bidezkoa euskara baztertzea. Hartutako erabaki okerra zuzenduko dutelakoan, orain arte egin dugun bezala, Andoainen euskara bizirik mantentzeko eta honen erabilera indartzeko lanean jarraituko dugu, euskaraz bizi nahi dugulako.


Euskaraz bizitzeko, Euskal Herri euskaldun burujabea

Euskal Herria berreuskalduntzea da euskaltzaleon lanaren iparra. Herri gisa eskubidea dugu hori lortzeko. Baina, era berean, hori da euskal herritarron borondate nagusia. Borondate demokratiko eta guztiz zilegia. Hori erdiesteko euskararen berreskurapena eta normalizazioa azkartu eta bururaino eraman behar dugu jendartearen eremu guztietan: Euskararen ezagutza unibertsalizatu behar dugu; Eremu guztietan euskararen erabilera orokortzeko planak indarrean jarri behar ditugu; Egitasmo estrategiko horretarako mota guztietako bitarteko nahikoak esleitu behar dizkiogu; lege-onarpen egokia indarrean jarri behar dugu. Euskara berezko hizkuntza, ofiziala, lehentasunezkoa eta ezagutu beharrekoa izendatzetik hasita.

Baina hori guztia bere osotasunean garatu ahal izateko ezinbesteko faktore bat dago: burujabetza. Burujabetza Euskal Herriko biztanleok zer nolako hizkuntza-politika garatu nahi dugun erabaki eta indarrean jarri ahal izateko. Burujabetza hizkuntza-eskubideak bermatu ahal izateko. Burujabetza inolako mugarik gabe euskaraz bizi ahal izateko. Burujabetza Euskal Herriaren berreuskalduntzea azkartu eta bururaino eraman ahal izateko. Burujabetza kolektiboa herri gisa eta burujabetza indibiduala euskaldun aktibo gisa.

Zoritxarrez, historiak zein azken garaian erakutsitako jarrerek argi adierazten digute espainiar eta frantziar estatuak ez daudela prest hala edo hola euskal herritarroi hizkuntzaren gaineko burujabetza osoa emateko. Beraz, horri aurre egiteko euskaltzaleok ez dugu beste irtenbiderik: ahalduntzea eta desobedientzia. Hasteko, euskaraz bizitzea da euskaldunok egin dezakegun lehen desobedientzia-ekintza. Horrekin batera, euskararen borroka herriz herri eta auzoz auzo biderkatzea ezinbestekoa da.

Norabide horretan, bi hitzordutara gonbidatzen zaituztegu: maiatzaren 11an, ostirala, “Euskara eta burujabetza” hitzaldia izango dugu, 19:00etan Altsasuko Gure Etxean. Bestalde, ekainaren 9an “Dena aldatzeko, ongi bizitzeko, burujabe” jardunaldien bukaerako eguna izango da Altsasun.

Euskarari eta euskal herritarroi ezartzen zaizkigun mugak gainditu eta euskararen normalizazioan jauzi egiteko burujabetza eskuratzera goaz!


Jandilla, beti beldurgarri

Andaluziar ganadutegiaren zezenek entzierro arriskutsua eta bizkorra egin dute aurten ere. Hiru pertsona adarkatu dituzte.

Aurtengo sanferminetako lehen entzierroa kaotikoa, bizkorra, arriskutsua eta tentsio handikoa izan da; gaur korritu duten ganadutegiko zezenek, Jandilla ganadutegiko zezenek, egin ohi duten modukoa.

Ganadutegi andaluziarra sanferminetako beldurgarrienetakoa da, jai hauen historian adarkada gehien eman dituen hirugarrena baita. Gainera, entzierro batean hil zen azken korrikalaria Jandilla batek harrapatu zuen, 2009an. Gaurkoan, hiru pertsona adarkatu ditu, Gurutze Gorriaren arabera.

Entzierroak 02:23 minutu iraun du, hau da, oso bizkorra izan da.

Animaliak 08:00etan abiatu dira Santo Domingoko aldapan gora, taldean. Aurki, horietako bat eskuinean zeuden korrikalariak harrapatzen saiatu da. Hain zuzen, bertan izan da adarkadetako bat.

Horren anaietako batek aurrea hartu du udaletxeko tartean, eta bizkortasun handia eman dio lasterketari. Hainbat korrikalari erori dira, erritmoari ezin eutsi.

Mercaderes eta Estafeta kaleen arteko bihurgune ospetsua garbi pasatu dute zezenek, baina korrikalari bat erori egin da eta animaliak gainetik pasatu zaizkio.

Estafetako lehen metroetan ere arrisku handia egon da, animaliek hainbat pertsona kolpatu baitituzte, baina adarkatu barik. Kale horretan, oso zatituta eta luzatuta joan da taldea.

Telefonica atzean utzita, zezen-plazara iritsi dira, arazo gabe.

EFE

Zauritutakoen egoera

Guztira, 11 pertsona eraman dituzte Nafarroako Ospitalera, horietako hiru adarkadaz zaurituta. Hauxe da horien egoera:

- M.W.O. (AEBkoa eta 38 urtekoa): Adarkada jaso du eskuin besapean. Ebakuntza-gelara eraman dute.

- D.M.O. (Kaliforniakoa ?AEB? eta 27 urtekoa): Adarkada arina eman diote gerrialdean.

- A.B.O. (Erresuma Batukoa eta 30 urtekoa): Adarkada eman diote perineoan. Ez dago larri.

- M.M.D. (San Sebastian de los Reyeskoa ?Madril? eta 35 urtekoa): Ez dute horren egoeraren berri eman.

- C.C.N. (Lizarrakoa eta 37 urtekoa): Ez dute horren egoeraren berri eman.

- R.H.O. (Arizonakoa ?AEB? eta 25 urtekoa): Kolpeak jaso ditu.

- M.Z.O. (AEBkoa eta 21 urtekoa): Kolpeak jaso ditu.

- D.M.R. (Madrilgoa eta 35 urtekoa): Luxazioa du sorbaldan

- M.P.R. (Donostiakoa eta 57 urtekoa): Kolpea du izter batean.

- S.M.G. (Alfarokoa ?Errioxa? eta 22 urtekoa): Kolpea du buruan.

- S.S.O. (AEBkoa eta 34 urtekoa): Hainbat kolpe hartu ditu.


Aberri Egunean gertatutako sexu erasoa salatu dute

IRUÑEA. Emakume baten kontrako sexu eraso baten berri eman du Independentistak sareak. Igande iluntzean gertatu zen, Iruñeko Herriko Tabernan, Aberri Egunaren harira antolatutako kontzertu batean. Sareak «gogor» salatu du erasoa, eta elkartasun osoa adierazi dio biktimari: «Sexismoak ez dauka tokirik gure jendartean, ezta berdintasunean, justizia sozialean eta askatasunean eraiki nahi dugun Euskal Herrian ere».

Bestalde, indarkeria matxistarekin lotura dutelakoan, atxiloketak izan dira Nafarroan eta Bizkaian. Batetik, Foruzaingoak Barakaldoko 45 urteko gizonezko bat atzeman du Castejonen (Nafarroa), errepideko kontrol batean. Gizonaren kontrako atxilotze agindua emana zuen Bizkaiko Auzitegiak, sexu eraso auzi baten barruan. Bilbon, berriz, 34 urteko gizonezko bat atxilotu du Ertzaintzak, bikotekide ohiari labana batekin eraso egitea egotzita.


Waterpoloko gabonetako loteria salgai

Waterpolo taldeak gabonetako loteria jarri du salgai, 00645 zenbakia. Erosi nahi duenak Vinos Riojan du aukera, edo 688 686 206 zenbakian.


Hernanik harritzen du!! !

Hernaniko bazterrak, Leokak, Ave Mariak, Santa Barbarak, Urumea bailarak,..., harritzen naute; baserriak, baserritarrak, Karabeleko ekoguneak, sagastiak, sagardoaren koloreak, usainak eta saboreak harritzen naute; musikoak, kantariak, dantzariak, bertsolariak eta poetak harritzen naute; kirol taldeetan dabiltzanak, eta herriko nahiz auzoetako jai etengabeak harritzen naute; Goiz Eguzkik antolatzen dituen hamaika ekitaldi, ekintza eta ibilaldiek harritzen naute.

Euskara ikasten dutenek, idazten, irakurtzen eta hitz egiten dutenek harritzen naute. Doberak, Kronikak eta Korrikak harritzen naute; Wukroko lagunek, AMHERek egiten duen lanak, etorkinak laguntzen dituztenek eta elikadura bankuko bolondresek harritzen naute; Zero Zaborreko kideak, AHTren aurkakoak eta ingurumenaren alde lan egiten dutenek harritzen naute.

Emakumeen alde, langileen alde, pobreziaren aurka, berdintasunaren alde borrokan dihardutenak, eta gizarte berri eta zuzenaren alde borrokatzen dutenek harritzen naute; presoak, eta urteetan zehar Frantziako eta Espainiako geografia zabalean, presoak bisitatzen eta laguntzen ibiltzen diren senideek eta lagunek harritzen naute; Juan Mari, Atxe, Nekane, Pexi, Luis, Marian, eta beste hainbeste, herriko kastakoak, erosezinek, harritzen naute; auzoetan eta herrian, auzolan desberdinetan dabiltzan ehundaka eta ehundaka lagunek harritzen naute.

Aipatutakoak eta hainbeste aipatu gabeak, ezagutzen ditudanak eta hainbeste ezagutzeko ditudanak, egiten diren lanak eta hainbeste egiteko daudenak, harritzen naute. Finean, Hernanik eta hernaniarrek harritzen naute.

Eta horregatik eta guztiarengatik, eta horrek ez nau harritzen, Udal eta Foru hauteskundeetan EH Bildu bozkatu behar dut.


Irizibarko karobia bisitatu dute Tolosaldeko mintzalagunek

Maiatzaren 25ean egin zuten txangoa Joxin Azkue zizurkildarra gidari bezala zutela.

Ikasturtean zehar, hainbat ekimen desberdin antolatzen ditu Galtzaundi Euskara Taldeak mintzalagunentzat: kantu saioak, pintxo potea, merienda… Eta udaberrian, eskualde inguruko toki esanguratsuren batera irteera antolatu ohi da, euskarazko gida baten laguntzaz leku berriak ezagutzeko. Aurtengoan, Zizurkilen dagoen Irizibarko karobia bisitatu dute bai Galtzaundik dinamizatutako mintzalagun taldeek, zein eskualdeko gainerakoek. Joxin Azkuek egin ditu gida lanak ibilbidean zehar.

Karobiak zuen egoera zailagatik Irizibar baserrikoen kezka jasota, Zizurkilgo Udalaren, Hernandorena kultur elkartearen eta Andoaingo Burdina taldearen lankidetzaren fruitu izan da Irizibarko karobiaren txukunketa, zaharberritzea. Burdina taldeak, 2017. udazkenean, jatorrizko teknikak erabiliz, egin zuen lan bikainak karobia haizeberritu du eta labeari gaur egun duen planta dotorea eman dio. Burdina Taldeak karobia bera eta ondoko harrobiaren inguruak sasiz garbitu zituen lehenik. Ondoren, labearen aho ingurua eta barruko nahiz kanpoko paretak txukundu. Erabat hondatuta zegoen karobiaren sarrerako arkua konpondu behar izan zen, Irizibarkoek beraiek eskuratutako harriez baliatuz. Teilatua ere askatu zen, gapirioak eta latak saneatuz edo ordezkatuz. Amaitzeko, karobiak eskatzen zuen teilaztatze lana burutu zen. Azkenean, 2018ko ekainaren 17an ospatu zen karobia eraberritzeko lanen amaiera.


Swing musikaren dantzaleku bihurtuko da Oialume

Swing dantzaldia antolatu dute Oialume dantzalekuan, maiatzaren 26an. Lau orduko saioa izango da, arratsaldeko 17:30etatik gaueko 21:30etara. Hasieran, Ana Minguez dantzari eta irakasleak klase ireki bat emango du, bertaratzen diren guztiek swing musika eta lindy hopa dantzatzen ikasteko. DJ Patxi ariko da musika jartzen. Swing eta charleston musika jarriko ditu, besteak beste. Ondoren, Reunion Big Band taldea ariko da zuzenean, Savoy Ball Room bezalakoxea izango da. Talde hori, Donostiako Musikene ikastegiko ikasleek osatzen dute. Horrez gain, Donostiako Lindy Hopperrak izango dira bertan. 1930eko hamarkadan sortutako dantza soziala dantzatuko dute: lindy hopa (baita charlestona ere).

Sarrerak salgai bihartik, 6 euroan

Dantzaldiaren sarrera 6 eurokoa izango da, «Donostiako bi pintxo, gutxi gorabehera», azaldu dute antolatzaileek eta herritarrei animatzeko dei egiten diete. «Etorri daitezela dantzazaleak, musikariak, musikari ohiak, melomanoak, arritmikoak, gazteak, haurrak, helduak, helduagoak, heldugabeak... Baina heldu daitezela Oialumeko dantzalekura!». Sarrerak Kixkalen salgai egongo dira bihartik aurrera eta egunean ere bai, Oialumen. Frankie Manning gogoan Antolatzaileek gaineratu dutenez, Frankie Manning 99th birthday eguna ospatuko dute, lindy hopa sortu zuen dantzari zenduaren omenez.

Garaiko janzkera eramateko gonbitea

1920 eta 1950 bitarteko garaiko janzkera gustoko dutenei ere egiten diete deia animatu eta dantzaldira eramateko.

SWING DANTZALDIA, OIALUME DANTZALEKUAN

- Ana Minguez dantzari eta irakasleak klase irekia emango du.

- DJ Patxik swing eta charleston musika jarriko du.

- Ondoren, Reunión Big Bandek zuzenean joko ditu swing doinuak, dantzarako aproposak

- Donostiako Lindy Hopperrak ere izango dira lindy hopa eta charlestona dantzatzen. n Bestalde, `Frankie Manning 99th birthday´ eguna ospatuko dute.

- Ordutegia: 17:30-21:30. n Sarrera: 6 euro.

*1920 eta 1950 bitarteko garaiko janzkera gustoko baduzu, eraman ezazu!


Gizarte Larrialdietarako laguntzak handitzeko eskatu du EB-Zutik koalizioak

Aurtengo Gizarte Larrialdietarako Laguntzen %100a emateko eskatu dio Ezker Batua-Zutik koalizioak Udaleko Gizarte Ongizate Sailari. Bestela esanda, Eusko Jaurlaritzak ezarritako mugaren topea eman dezatela. Gaur, eguena, aztertuko du eskaera Gizarte Ongizate Sailak.

Proposatzen dute, gainera, 2009ko urtarrilaren 1etik aplika dezatela erabaki hori. Eta hori egin ahal izateko behar den diru partida aurtengo aurrekontutik edo bestela kreditu bitartez bideratzeko proposamena egin du.

Gaur, eguena, du asteroko batzarra Gizarte Ongizate Sailak, eta gaur aztertuko dute EB-Zutik koalizioaren proposamena. Beraz, bihar jakinaraziko dute eskaera onartzen duten edo ez.

Gizarte Larrialdietarako Laguntzak behar berezi batzuetarako ematen diren dirulaguntzak dira. Dirulaguntza horien zatirik handiena ematen da errenta gastuei aurre egiteko. Baina, bestelako kontzeptu batzuetarako ere izan daitezke: ur, argindar, zabor eta halako zergak ordaintzeko, oinarrizko beharretarako eta abar.

Laguntzak bikoiztea

Kontua da, Arrasateko Udalak errenta ordaintzeko laguntzaren topea eman izan duela orain arte, baina bestelakoetarako laguntzarik ez duela eman. Udal talde berriak, berriz, 2008an erabaki zuen gainerako beharretarako dirulaguntzak ere emango zituela, baina %50era arte.

Bada, orain EB-Zutik koalizioak eskatu duena da laguntza horiek igotzea, Jaurlaritzak uzten duen topea eman arte. Hau da, gaur egun ematen dituen laguntzak bikoiztea.


Sun Magoaren ikuskizuna izango da zapatuan, Mutrikuko Miruaitz frontoian

Sun Magoa

19:00etan hasiko da formatu handiko ikuskizuna, eta ordubete inguru iraungo du. Sarrerak salgai ipinita daude, turismo bulegoan eta frontoiko tabernan. Zapatuan ikuskizuna hasi baino ordu erdi lehenago eskuratu ahal izango dira, frontoiko atean. 3,5 euro balio dituzte.

Ikusle guztientzat zuzendutako ikuskizun berria dakar magoak, agerpen, desagerpen, ezinezko lebitazio eta magia interaktiboz beteta. Ikusleek protagonista izan ahalko dute. «Ezinezkoekin amets egin eta harritzea lortzen du. Ezin duzu galdu!», esan dute udal kultura batzordeko kideek


Joseba Beristain azkoitiarra Elkanori buruzko filma musikatzen ari da

Joseba Beristain (Azkoitia, 1978) ari da konposatzen Elkano, lehen mundu bira animaziozko filmaren musika. Dibulitoon etxeak jakinarazi du albistea, eta irailean hasiko dira Beristainen lana grabatzen, Euskadiko Orkestra Sinfonikoarekin eta Donostiako Orfeoiarekin, Fernando Velazquezek zuzenduta.

Teresa eta Galtzagorri haurrei zuzendutako animaziozko filmari ere jarri zion musika Beristainek iaz, eta Goya sarietan hautagai izan zen.


Dagoeneko eman daiteke izena Hondartzako Futbol Txapelketan

Izena irailaren 29ra arte eman daiteke. Txapelketa urriaren 8an hasiko da eta taldeen aurkezpenak, berriz, irailaren 30ean egingo dituzte.

Irailaren 29ra arte dute interesa dutenek 74. Hondartzako Futbol Txapelketan izena emateko aukera. Horretarako, ZKEren egoitzara joan beharko da 10:00etatik 14:00etara eta 17:00etatik 19:00etara; ostiraletan, berriz, 08:30etik 14:00etara eman ahalko da izena,

350 euro kostako da guztira. Fidantza gisa, 90 euro utzi beharko dira izena ematerakoan. Ordainketa ez da esku dirutan egin behar; Caja Rural Navarra banketxeko ES17 3008 0181 30 3009408216 kontu korrontean sartu beharko da kopuru hori.

Taldeek ondokoa aurkeztu beharko dute: jokalarien zein ordezkarien bina fitxa, bakoitzaren bi argazki, bakoitzaren NANaren fotokopia eta esku orria beteta. Gehienez 20 taldek eman dezakete izena gizonezkoen kasuan, eta 15ek emakumezkoen kasuan.

Talde guztien aurkezpena irailaren 30ean izango da: gizonezkoena 11:00etan eta emakumezkoena, berriz, 12:00etan. Txapelketa, berriz, urriaren 8an hasiko da.


19 pertsona zauritu dira New Orleansen izandako tiroketan

Tiroketan ez da inor hil, baina zauritutako hiru pertsona larri daude, eta ebakuntza kirurgikoa egin behar izan diete.

New Orleansen, Amaren Eguna ospatzeko egindako desfilean, tiroketa bat izan da igandean, eta 19 pertsona zauritu dira, horietako hiru larri, balantze ofizialaren arabera. Ustezko hiru egileek ihes egin dute.

Agintariek jakinarazi dutenez, tiroketan ez da inor hil, baina zauritutako hiru pertsona egoera larrian daude.

Poliziak zabaldutako txostenak azaltzen duenez, zaurituen artean hamar gizon daude, zazpi emakume eta hamar urteko bi ume. Azken horiek arriskutik kanpo daude.

Tiroketa 14:00etan jazo zen (21:00ak, Euskadin), igandean. Hiru gizonezko Amaren Eguna ospatzeko desfilearen kontra tiroka hasi ziren, Frenchmen kalearen inguruan.

Ronald Serpas New Orleanseko Polizia Departamentuaren superintendenteak jakinarazi duenez, desfilean 300 eta 400 pertsona artean zeuden, eta, tiroketaren unean, 200 pertsona inguru zeudela kalkulatu du.

Serpasen arabera, tiroketaren ostean hiru gizonezkok -horietako bat 20 urtekoa zen, ile motza zuen eta kamiseta zuria eta bakeroak zeramatzan soinean- korrika ihes egin zuten. Hori dela eta, ekintzaren autoreak direla uste dute.

Bestalde, Ikerkuntzako Bulego Federalak (FBI) alde batera utzi du ekintza terrorista bat izan zen hipotesia, eta kaleko biolentziarekin lotu du gertakaria.


Behobia-Donostiako lau korrikalarik larri jarraitzen dute ospitalean

Horiez gain, beste 15 korrikalarik ospitaleratuta jarraitzen dute, larrialdi zerbitzuetan, zaintzapean. Bestalde, Berbintzanan atsekabea da nagusi, atzo bertako gazte bat hil ostean.

Oraindik ospitalean jarraitzen dute atzo Behobia-Donostia lasterketan parte hartu zuten 19 korrikalarik, eta lau larri daude, Zainketa Berezien Unitatean, ospitaleko iturriek eitb.eus-i jakinarazi diotenez.

Ospitaleak ez du zehaztu zein izan den korrikalariak ospitaleratzeko arrazoia, baina lau larri eta gainerakoak larrialdi zerbitzuetan zaintzapean daudela baieztatu du.

Antolatzaileek atzo jakinarazi zuten inoiz baino pertsona gehiago artatu behar izan dituztela aurtengo edizioan, inoizko parte-hartze handienak eta tenperatura oso altuak bat egin baitute.

Berbintzana, atsekabetuta

Berbintzanako 31 urteko gizon bat hil zen atzo Behobia-Donostia lasterketan. Gaztea oso ezaguna zenez, berri horrek zeharo hunkituta utzi ditu Nafarroako udalerri horretako herritarrak.

Gaztea futbolaria zen, eta herriko taldean jokatzen zuen. Horregatik, mediku-kontrolak egiten zizkioten.


Interneten pornografia kontsultatzeagatik 7 hilabeteko kartzela zigorra

Donostiako epaitegiak zazpi hilabete t'erdiko kartzela zigorra ezarri dio Erresuma Batuko herritar bati. Ertzaintzak 2005ean Arrasateko liburutegiko ordenagailuan pedofilia irudiak atzeman zizkion.

Fiskaltzak urtebeteko kartzela zigorra eskatzen zuen, baina atzo, martxoak 15, egindako epaiketan Donostiako epaitegiak zazpi hilabete t'erdiko zigorra ezarri zion. Erresuma Batuan ere antzerako gertakarien ondorioz epaitu zuten 2001. urtean.

Gertaerak 2005eko martxoa eta ekaina bitartean jazo ziren. Akusatua ingeleseko irakaslea zen Arrasaten eta, Ertzaintzaren arabera, liburutegiko ordenagailuetan adin txikikoen irudiak kontsultatu eta zintzilikatu zituen.

Ondoren, Ertzaintzak akusatuaren etxea miatu zuen eta pedofilia material gehiago aurkitu zuen.


Etxean konposta egiten duten herritarrak informazioa zabaltzen

‘Ongarri ‘ taldeak konpostari buruzko informazioa emango du gaur, Txantxangorri elkartea eta Plaza Berri artean, goizeko 10:00etatik 13:00etara. Etxean konposta egiten duen herritar talde batek osatutako taldea da Ongarri eta zaborren gestio egokiago baten alde beren hondar alea jarri nahi dute, zabor organikoa konpostatuta, asko jaitsi baitaiteke familia batek sortzen duen zabor kopurua. Beren esperientziaren berri emango dute, eta ikusgai izango dira konpostadorak, konposta bera eta zenbait panel informatzaile. Talde honen helburuetako bat da herritarrak animatzea etxean sortzen duten zabor organikoa konpostatzea, eta horretarako beren esperientziaren berri emango dute.

Zenbait datu

Hernaniar bakoitzak urtean 340 kg zabor sortzen du.

Sortzen den zaborraren %30-40 organikoa da. Alegia, Hernaniar bakoitzak 102-136 kg zabor konposta litzake urtean, sortzen duituen 340 kilo horietatik.

Hernaniar bakoitzak urtean birziklatzeko bildutako paper-kartoia 30,79 kg (Urnieta 45,77 kg, Usurbil 24,16 kg), kristala 24,98 kg (Urnieta 40,51 kg, Errenteria 22,69 kg); plastikoak-ontziak 11,22 kg.

(Usurbil 15,61 / Astigarraga 8,66).

Konpostagailuak Hernanin 156, 122 laguneko konpostadora bat (Urnietan 68 biztanleko konpostagailu bat; Usurbilen 62 biztanleko konpostagailu bat.


Adosguneak bilatzeari ekingo diote autogobernu lantaldean

Otsailaren 3an hasiko dira taldeen txostenak aztertzen.EAJk ez du «betorik» onartuko, eta EH Bilduk «gehitzeko borondatea» agertu du

Alderdiek egindako proposamenak mahai gainean izanda, analisiaren faseari ekin dio Eusko Legebiltzarreko autogobernu lantaldeak. Arabako, Bizkaiko eta Gipuzkoako itun politikoa berritzeko asmoz hasi dira lanean: taldeek asteartean aurkeztutako testuak lehen eskutik azaldu dituzte, eta hemendik aurrera adosguneak bilatzen hasiko dira. Hurrengo hitzordua otsailaren 3an dute; orduan, talde txikienetik hasi eta handienera proposamen guztiak aztertuko dituzte, eta akordiorako oinarriak hitzartzen saiatuko dira.

Oro har, jarrerak hurbiltzeko borondatea badute alderdi gehienek, baina akordiorako zume nahikorik ote duten ez dago hain argi. Atzo, ia bi orduz batzartuta egon ziren legebiltzar taldeetako ordezkariak lantaldean, baina egutegia finkatzeaz harago, aurrerapauso handirik ez zuten eman. Bileraren ostean egindako agerraldi publikoetan, berriz, akordioak egiteko prestasuna azaldu zuten EAJk, EH Bilduk eta PSEk. PP eta UPD, ostera, ezkorrago agertu ziren.

Baikor mintzatu zen Joseba Egibar EAJko bozeramailea, legealdia amaitu baino lehen aurrera begirako «oinarri politiko, ekonomiko eta sozialak» finkatzeko aukera badagoela iritzita. Egibarren esanetan, «negoziazioa» da bidea etorkizunean euskal gizarteak «libre eta demokratikoki» erabakitzen duena errespetatua izan dadin, eta oinarri horiek dituen akordioa egiten saiatuko dira jeltzaleak hemendik aurrera. EAJk alde biko itun bat nahi du, hau da, erabakitzeko eskubidea jasotzen duen estatus berria hitzartu nahi du estatuarekin. Egibarren esanetan, «ahalik eta adostasun zabalena» lortu nahi dute hori lortzeko, eta «betorik» ez dute onartuko.

Pello Urizar EH Bilduko legebiltzarkideak azaldu zuen bere taldeak «gehitzeko borondatea» duela, eta «hanka bat batzordetik kanpo» baldin bazuten lehen, «sei hankak barruan» dituztela orain. «Argitzeko unea heldu da, bakoitzaren borondatea mahai gainean jartzeko unea». EAJren dokumentua «sakon» aztertu nahi du koalizioak talde horrekin adosguneak lor daitezkeen jakin aurretik, baina argi du ez dagoela Madrilen zain egon beharrik erabakitzeko eskubidearen alde pausoak emateko.

Testu artikulaturik ez

EAJk aspaldi esan zuen legealdi honetan ez dela itun berriaren testu artikulaturik izango, baina hala ere, PSEk berriro eskatu dio Jaurlaritzari artikuluz artikulu osatutako proposamena aurkez dezala lantaldean, haren gainean lan egiteko. Konstituzioaren erreforma batekin edo erreformarik gabe, estatus berrirako eztabaidan murgiltzeko prest daudela azaldu zuen atzo Isabel Zelaak, baina argi utzita erabakitzeko eskubidea kontzeptu «anbiguoa» dela eta «sezesiorik» ez dutela onartuko.

PPk, berriz, errezeloz begiratzen dio lantaldearen egitekoari. Borja Senperrek Estatutua zertan aldatu nahi duten zehazteko exijitu zien jeltzaleei, eta salatu zuen EH Bildurekin akordioa lortzeko «estrategia» partekatzen dutela. UPDk ohar batean azaldu zuen bere jarrera: Konstituzioaren erreforma federal simetrikoa defendatzen dute, «espainiar guztiei ongizatea bermatzeko».


Extremera Nafarroako PPren zuzendaritzan

Nafarroako PPko kideek Ana Beltran Villalba aukeratu zuten presidente larunbatean egindako kongresuan. Batzarrean popularrek ere herrialdeko zuzendaritzako kideak aukeratu zituzten ere. Adostua zegoen moduan PPk Etxarri Aranatzen duen zinegotzietako bat Juan Antonio Extremera Apestegia komite exekutiboko kide izanen da.


Henar Etxeberria (nutrizionista): "Behobia aurretik, pastaz gain barazkiz, haragiz eta frutaz bete behar dugu gorputzeko depositoa"

Behobia Donostia herri lasterketa handiaren atarian, korrikalarien prestaketari heldu diogu Euskalerria Irratiko Metropoli Foralean. Henar Etxeberria kirolarien nutrizionistak hainbat mito desmuntatu eta gomendio interesgarriak eman dizkigu. Igandean pattalaldirik ez izateko gakoa, astean zehar depositoak ongi betetzea eta egunean bertan hidratazioa ez ahaztea izanen da.

"Makarroiena mito bat da" azaldu du Metropoli Foralean Henar Etxeberriak, "hidratoak beharrezkoak dira baina makarraoi gaindosia egitea ez da gomendagarria. Behobia aurreko astean garrantzitsua da depositoak ongi betetzea, arroza, pasta noski baina barazkiak, haragia eta fruta ezin ditugu ahaztu".

Lasterketan bertan, hidratazioari berebiziko garrantzia eman dio Henar Etxeberria nutrizionistak, "Lasterketa luzea da, denbora asko egonen gara gorputzari ariketa eskatzen beraz etengabe edan behar dugu" azaldu du "Ezin ditugu pasatzen utzi antolakuntzak eskeintzen dizkigun edari postuak". Eta behin helmugara helduta, gorputzak pintxoak eskatzen badizkigu ere, errekuperaketa ona egiteko, karbohidratoen eta berriz ere, likidoen garrantzia azpimarratu du Etxeberriak.

Bukaeran gomendioa luzatu die Behobia Donostian arituko diren korrikalariei: "Gozatu lasterketaz, gozatu giroaz, baina gelditu behar bazara, ez izan dudarik, gorputzak ezin duenean, gelditzea da onena".


Arrieta handia

Asteazkenean Nafarroako Gobernuak 2009ko Kirol Sariak banatu zituen Nafarroako Jauregiko Tronu gelan. Saritutakoak Zangozako IES Sierra de Leire, Tuterako Monte San Julian ikastetxea, Ricardo Abad, Izabako Udala, Enrique Hernandez, Idoia Mariezkurrena, Nafarroako Triatloi Federazioa, Nafarroako Waterpolo Kirol Kluba, Itxako Kirol Kluba, Ana Casares eta Mikel Zabalza izan ziren. Baina horretaz gain Nafarroako Kirol Institutuko zuzendari Jose Javier Esparzak erabaki zuen REyno de Navarra kirol sari berezia ematea Txente Garcia eta Jose Luis Arrieta txirrindulariei, euren ibilbideari errekonozimendua egin eta euren dedikazioa eta eman duten guztia esenplutzat jarri eta eskertu nahian. Merituak badituJose Luis Arrieta Lujanbio txirrindulari uhartearra Lakuntzako Aralar Txirrindulari Taldean formatu zen. 1993. urtean Banestorekin profesional egin zen, eta talde horretan egon zen 2005era arte. Ordutik Ag2r talde frantziarrean dabil eta beste urte baterako kontratua sinatu du eurekin, taldea oso kontentu baitago uhartearrarekin. Hurrengo denboraldian 18 denboraldi beteko ditu profesional moduan eta talde gizon oso errespetatua da. Bere palmareseko datu aipagarrienak aipatuz, 2002an Asturiaseko Itzuliko etapa bat irabazi zuen eta 2006ko Espainiako Itzulian beste etapa bat. Jakina da tropelean oso ongi baloratutako txirrindularia dela, esperientzia handikoa eta talde gizon bikaina.


Lau orduko lanuzteak egin dituzte Egañako langileek

Lan-hitzarmen “guztiz arrazoizkoa” exijitzeko txanda bakoitzean lau orduko lanuzteak egin dituzte Zaldibarko Egaña S. A. lantokiko beharginek, Enpresa Komiteak deituta (ELA, LAB eta CCOO). Maiatzaren 8an eta 15ean egin dituzte lanuzteak, nabarmendu dutenez, eskari “guztiz arrazoizkoak” aldarrikatuz.

CIE taldeko enpresa horretan 166 behargin inguruk dihardu eta deitutako lanuzteekin bat egin dute 107 langilek. Enpresa Komitekoek azaldu dutenaren arabera, “lan-hitzarmen ahalik eta arrazoizkoena aurkeztu dugu, enpresarekiko hurreratze-ituna. Hala ere, enpresa beheranzko eskaintzan gogortu da”.

Beharginekiko “mespretxu jarrera” salatu dute, oro har %8tik beherako igoera planteatu dutela nabarmenduz. Egoera “guztiz salagarria” eta “asaldagarria” dela diote Egañako langileek.

Enpresak “beherantz negoziatzen” jardun duela salatu dute langileek, eta “arazoa enpresa-estrategian” dagoela: “Urteetako lorpen sozialak ere kendu gura dituzte; errelebo-kontratuak, gaixotasun-bajetan mutuak ez esku-hartzea… Eta gainera, beheranzko eskaintza ekonomikoak egiten dizkigute. Horren kontra borrokatuko dugu”. Diotenez, ez die “batere eskaintza ez sozial ez ekonomikoa” egin.


Ez ikusteko hezitako begiak

Greziar eskultura klasikoak eta 'Pole dance'-a uztartu ditu Zuhar Iruretagoiena artistak Bilbo Arten zabaldu duen 'Hebra' erakusketan


Gernikako GED-k zinegotzi ohiak omenduko ditu

Domekan, Gernika-Lumon zinegotzi izandakoei omenaldia egingo die Gure Esku?Dago-k. Horretarako, 12:30ean bilduko dira, Foru plazan. Hala ere, euria eginez gero, omenaldia Merkatu plazan egingo luketela jakinarazi du Gure Esku Dago-k.


Burdinazko Aingeruak (Iron Jawed Angels)

Jatorrizko izenburua: Iron Jawed Angels

Zuzendaria: Katja von Garnier

Gidoilaria: Jennifer Friedes, ...

Aktoreak: Hilary Swank, Frances O'Connor, Abeglica Houston...

Herrialdea: AEB

Iraupena: 123 minutu

Ekoizpen-urtea: 2004


Gutuna (Joxan Garaialde): "Europako hauteskundeak, Hondarribiko emaitzak"

Harrituta geratu naiz Asier Perez-Karkamo Hondarribiko Hitza-ko kazetariak Europako hauteskundeen inguruan Hondarribiko emaitzei buruz argitaratutako analisi sakonarekin, bereziki EH Bilduren emaitzak aztertzeko garaian.

EH Bilduk Hondarribian atzerakada nabarmena izan duela aipatzen du, eta, hori baieztatzeko, esaten du 2009ko Europako hauteskundeetan EA-Aralar eta Iniziatiba Internazionalista koalizioen artean lortutako boto kopurua baino ia 200 bozka gutxiago atera dituela (zehazki, 184 boto gutxiago izan dira). Are gehiago, boto galera horren errua zinegotzien aferari egozten dio, dudarik gabe gainera, eta, arrazoi horrengatik Herriek Erabaki hautagaitzari babesa ez ematea erabaki duten ezker abertzalearen bozkatzaileak asko izan direla esateaz gain, Europako hauteskundeak zirela kontutan hartuta gehiegi izan direla esatera ere ausartzen da.

Nik ez dakit kazetari honek bere desioa eta errealitatea ez ote dituen nahastu.

Lehenik eta behin, ez dakit zertan oinarritzen den horrelako baieztapen kategoriko bat botatzeko, eta zein datu dituen hori baieztatzeko. Mahaietan egon ginen EH Bilduko ahaldunok alderantzizkoa sumatu genuen: zinegotzien aferaren inguruan jarrera kritikoa agertu zuten militante eta kide ugari botoa ematera etorri zirela ikusi genuen.

Bestalde, horrelako konparazioak egiteko garaian, kontutan izan beharko litzateke 2009ko Europako hauteskundeen ondoren bai EAn eta baita Aralarren ere zatiketa gertatu zela, eta euren burua Bildu koaliziotik kanpora kokatu zutela zatitutakoek. Egia da inguruko herrietan ere izan zirela zatiketa horiek; baina, haietan ez bezala, Hondarribian EAtik ateratako H1ek boto kopuru esanguratsua atera zuen (655 boto, zinegotzi bat).

Are gehiago, gauza jakina da politikan bi eta bi ez direla beti lau izaten. Horren adibide gisara, azken bi udal hauteskundeetan Bilduren baitan elkartutako taldeei Hondarribian gertatutakoa begiratzea besterik ez dago. 2007ko Udal hauteskundeetan, gerora Bildu osatu zuten EA eta EAE-ANVk 2.922 boto atera zituzten bien artean, eta 2011ko udal hauteskundeetan, biak Bildu koalizioan elkartuta, 2.066 boto; hau da, 856 boto gutxiago. 2007 eta 2011ko udal hauteskundeetan galdutako aldea kontuan hartuta (-%28), 2009 eta 2014ko Europar hauteskundeetan galdutako aldeak errekuperazio bat adierazten du (-%13), hau da, % 15eko errekuperazioa.

Baina kazetariarentzat Europako hauteskunde hauetan aurrekoetan baino 184 boto gutxiago ateratzea zinegotziekin izandako aferaren ondorioz da, soilik.

Badirudi EH Bilduren emaitzei buruz idatzitako testuan, nahiak eta errealitateak nahastu egiten direla, eta hori kazetaritzan arriskugarria da, edo hala iruditzen zait niri.

Dena den, analisi-artikulu hau bitxikeria bat besterik ez litzateke izango, zinegotzien afera hasi zenetik Hondarribiko HITZAk zaurian behin eta berriro gatza botatzeko hartu duen jarrerarengatik ez balitz, eta hori bai da kezkagarria.

Bukatzeko, Hondarribiko HITZAk argitaratutako testu ezkor horren kontra egin nahi dut, eta euren botoekin Josu Juaristi Europako parlamentura eramatea ahalbidetu duten boto-emaile guztiak txalotu nahi ditut, zinegotzien aferarengatik gure artean sortutako liskarrak gainditu eta elkartzen gaituen proiektu politikoa aurrera ateratzea lehenesteagatik.

Joxan Garaialde

Hondarribiko Sortuko militantea


Hiru estilo, hamaika emozio

Bandoneoia, trikitixa eta akordeoia. Musika egiteko hiru estilo, hamaika emozio sortzen dituztenak. Hiru instrumentu horiek izan dira XIV. Akordeoi Jaialdiko protagonista nagusiak. Enrique Telleriak, Kepa Junkera eta Sorginak eta Alain Musichini & Jazz Quartet taldeak jarri dituzte hauspoak martxan, Manuel Lekuona kultur etxean

Gaurko hiru artista gonbidatuek Hegoak ebaki banizkio kanta mitikoarekin itxi dute gaurko Akordeoi Jaialdia, Zero Sette taldeak antolatu duen hamalaugarrena. Amaiera biribila, ederra. Abestiaren titularrarekin jolastuz, gaurkoan argi geratu da musikari ezin zaizkiola hegoak ebaki. Unibertsala da, munduko toki eta leku guztiena, zaindu eta etengabe berritu beharreko ondarea. Altxor-kutxak dira notak, abestiak, partiturak...musika. Gure herriko kultur etxean gaur ireki dute bat, hainbat artisten artean: Enrique Telleria, Kepa Junkera eta Sorginak (eta Luken: azalpena, aurrerago) eta Alain Musichini & Jazz Quartet.

Musikak hegoak ditu, eta hegan egiten du. Mundu honetatik kanpora iristeko adina indar badu. Xabier Gonzalez Ubegunek (Zero Setteko zuzendari ohia, aurten zendu dena), dagoen tokian dagoela, gustura entzun du gaurko emanaldia. Harekin ere gogoratu dira kide ohiak, musikariak, eta kultur etxeko ikusle guztiak. Gonzalezen ahaide gertukoenak oholtza gainera igo, eta lore-sorta bana jaso dute. Hiru gonbidatuek ere oroigarri bana jaso dute: olatu formako eskultura bat, akordeoia irudikatzen duena. Willy Berasaluze artistak egin ditu. Lourdes Acevedo alkateordeak, Maite Iglesias Kultura zinegotziak eta Andima Egaña Zero Setteko kideak eman dizkiete oroigarriak musikariei.

Hiru estilo, hamaika emozio

Kronikaren aurreneko bi paragrafoetan Akordeoi Jaialdiaren amaiera kontatu izanak indarra ken diezaiokeela pentsatu dezakete irakurleek. Baliteke. Baina, horrela baldin bada, ez da jaialdiaren hasierak ez duelako emoziorik izan, kazetariak ikusi duena deskribatzeko hitz egokiak topatu ez dituelako baizik. Emanaldia bukatu denean, erlojua begiratu, eta 21:30ak pasatxo ziren. Batek baino gehiagok jarri du harridura aurpegia: denbora azkar pasa da oso, arratsaldeko zazpietatik bi ordu t'erdi, eta ia konturatu ez.

Ia konturatu gabe sakatzen ditu bandoneoiaren botoiak Enrique Telleria uruguaitarrak. Magia egiten du instrumentu horrekin. Kultur etxeko ikusleen begi eta belarriak sorgindu ditu, hainbat doinu ekarriz oholtzara. Tartean, tangoak edota Ennio Morriconeren Cinema Paradiso piezaren zati bat.

Kepa Junkera eta Sorginak...eta Luken

Sormena eta tradizioa pertza barrura bota, eta sorginkeria eta edabe ikusgarriak sortu dituzte gaurkoan Kepa Junkera eta Sorginak taldeak. Maletak izeneko azken lana aurkeztu dute Lasarte-Orian, eta beste hainbat pieza jo ere bai.

Etenalditxo bat aprobetxatu, eta ikusleen artean begira hasi da Kepa Junkera. Begiztatu du gaztetxo bat, eta galdetu dio instrumenturen bat jotzen ote duen. Baietz: flauta. Ariketa bera egin du segundo batzuk geroago. Luken izeneko mutiko bati galdera bera egin dio, baina desberdina zen musika instrumentua. Panderoa. Junkerak oholtzara igotzera gonbidatu du gaztetxoa. Elkar aurkeztu, eta anekdota horretan geratuko zela zirudienean, pandero bat eman eta jotzeko eskatu dio Lukeni. Adin txikikoa izan arren, oso trebea dela erakutsi du Lukenek, eta elkarrekin inprobisatu dute Junkerak eta berak. "Garaiotan are beharrezkoagoa da kultura: musika gehiago egin behar dugu", adierazi du artista bilbotarrak. Beharbada gaur jaio da proiektu berri bat: Kepa Junkera eta Sorginak...eta Luken.

Jazz doinuak

Alain Musichini & Jazz Quartet taldea izan da oholtzara igotzen azkena. Euren izenak ongi dioen bezala, jazz doinuak oholtzaratu dituzte. Hemeretzi urterekin Munduko Akordeoi txapelketa irabazi zuen Musichinik, eta argi geratu da zergatik. Kosta egiten zen begiekin haren hatzen erritmoa jarraitzea. Frantsesez hitz egin du artista zailduak, eta askok esaten zuena ulertu ez badute ere, egin duen musika berdin-berdin iritsi zaie, lengoaia unibertsala baita musika. Ondarea. Altxorra.

Amaierari buruz hitz egiteko paragrafoa izan behar zuen honek, baina gogoratu, honezkero kontatu dugula aurtengo Akordeoi Jaialdia nola bukatu den. Ez dugu hitz eta lerro bakoitza errepikatuko berriro, baina esaldi bat berriro idazteko lizentziatxoa hartuko dugu, merezi du eta. Musikari ezin zaizkio hegoak ebaki: unibertsala da, munduko toki eta leku guztietakoa, guztiena. Lasarte-Oriarena ere bai.

Argazki galeria

Bideoteka


Baztan Bidasoa Turismo Elkargoak 18 proiektu gauzatu nahi ditu aurten

Ehun bazkidera ailegatu nahi dute eta eskualdeko baliabiden gida eta mapa birrargitaratuko dituzte, bertze zenbait egitasmoren artean

Baztan Bidasoa Turismoa elkargoak prentsa agerraldia egin zuen ilbeltzaren 19an Oieregin, Bertizko landa turismo zentroan. Mikel Albisu, Baztan Bidasoa Turismoa elkargoko lehendakariak, Mari Jose Iparragirre lehendakari ordeak eta Belen Urrutia Elbeteko posadako kideak parte hartu zuten. 2015eko balantzea egin eta 2016ko dituzten egitasmoen berri eman zuten.

2015. urtea Baztan Bidasoa turismoa elkargoarentzat urte berezia izan da, «zeren Bertiz partzuergoaren desagerpenarekin, erronka handi bat zen berriz proiektuak martxan paratzea eta segida bat ematea», aipatu du Albisuk. Alde horretatik pozik daude proposamen edo proiektu gehienak garatu direlako. Alde batetik, turismo ferietan presentzia: «aurten Madrilen, Donostian eta Bilbon izan gara eta baita ere zeharkako presentzia Bartzelonan eta Iruñeko ferietan. Web gunea berritu dugu eta baita ere webgunearekin batera erreserbatarako zerbitzua ere eguneratu dugu». Horrekin batera, bezeroek eta bisitariek ere aunitz eskertzen duten agenda ere martxan paratu dute. Bidasoko bide berdeari buruzko informazioa emateko foiletoa ere prestatu dute, 2016ko ferietan banatuko dutena. «Proiektua arras konpletoa da eta gainera gure filosofia da, bide berdea Behobian hasten dela eta hain zuzen gaur egun Bertizeraino iristen dela, baina denborarekin Baztan aldera segida izanen duela edo baita ere denborarekin Eurobeloaren bidez Plazaola aldera eta kostaldera».

Ehizari buruzko jardunaldi gastronomikoak ere aski erroturikoak dira eta hain justu, Belen Urrutia Elbeteko posadako kideak nabarmendu zuen arras arrastatsuak suertatu direla aurten ere. Azaroa akabailan akitzen baldin baziren ere, eskari handiarengatik kasik eguberriak arte eman dute.

Asmoren bat gauzatu gabe gelditu bada ere, 2015eko balorazio positiboa egin dute, «65 kide gara, lokala egonkortu dugu azkenean Nafarroako Gobernuak lokalaren zesioa egin digu eta poliki poliki elkargoa izena hartzen ari da». Egunotan Fitur ferian ere parte hartzen ari dira.

2016rako asmoak

Urte berriari begira, lehenbiziko helburua bazkide kopurua handitzea da, «ea lortzen dugun 100 bazkide izatera iristea». Horretaz gain, hainbat egitasmo konkretu dituzte.

- Eskualdeko baliabideen gida. Agortua dago. Arras arrakastatsua suertatu da eta aurten ferietan eta baita ere gure bazkideen artean eta turismo bulegoetan banatu da eta agortua dago. Orduan dagoeneko honetan lanean ari gara hurrengo ferietan banatu ahal izateko eta iada udaberri sasoian martxan egoteko. Jendeak aunitz eskertzen du, zeren ez da bakarrik establezimenduen informazioa, baizik eta baliabideen informazioa dago eta orduan, oso produktu osatua da. Aurten 10.000 ale argitaratuko dituzte euskaraz eta erdaraz eta beste alde batetik frantsesez eta ingelesez.

- Eskualdeko mapa eguneratzea, bide ziklo-turistak sartuz. Proiektu hau Europa mailan aurkeztu dugu Eder-Bidearen barruan. Hauetan ere 10.000 ale argitaratuko dira eta banaketa dohainik izanen da. Proiektu hau 2016aren urte bukaeran, 2017 urtean zehar garatuko da.

- Webgunea mantentzea, eguneratzea eta hobetzea.

- Erreserba zentrala aktualizatzea eta gainera aukera eman aktibitateen erreserbak egiteko.

- Ekitaldien agenda mantentzea

- Bazkideei bidaltzeko informazioa prestatzen ari dira, elkargoaren berri maizago izateko

- Formazio ikastaroak.

- Mapa zikloturista. Bide berdea eta bide zikloturista aipatuz, baina horrekin batera berriz ere antolatu nahi dute martxa ziklo turista.

- Bide berdeari buruzko jardunaldi tekniko bat.

- Feria turistikoetara joatea.

- Hegaztien jardunaldietan parte hartu

- Jardunaldi gastronomikoen proiektua berritu.

- Euskal Herriko Ikastetxeetara “mailing”-a edo informazio berezia bidaliko da.

- Bisita gidatuak, bisitak antolatzen dituzten enpresekin elkatu eta eskaintza amankomun bat eginez.

- Itxia egon den artisau denda aurten berriz zabalduko da.

- Nafarroako landa turismo federazioan sartu.

Horrekin batera, Baztan Bidasoa Turismo Elkargoaren atea zabalik dago beste proiektuak garatzeko. «Gure bazkideek, gure elkarteek beharrezkoak ikusten dituzten proiektu horiek... Horretarako lokal bat dugu, teknikari bat badugu eta non eta proiektu horietarako finantzazioa lortzen dugun... azkenean gure elkargoa proiektuak garatzeko tresna bat ere badelako», aipatu zuen Mikel Albisuk.


Iker Olaeta Gernika Errugbi taldeko kapitainari elkarrizketa

Errugbian aldaketa batzuk egin nahi dituzte, COVID-19a dela eta.

Hori dela eta, jokalarien ikuspuntua jakin nahi dugu.


Ezkurdia eta Jaunarena, San Ferminetako lau t´erdiaren bila

Gaur jokatuko dute Aspeko adarreko lehen finalerdia, Mungian

Sanferminetarako atzerakontuan gauden honetan, abian da San Ferminetako lau t´erdia. Gaur Aspe adarreko finalerdietako bat jokatuko dute, Mungian, Jon Jaunarenak eta Joseba Ezkurdiak. 17:00etan hasiko da jaialdia. Partida oso lehiatua espero da, Leitzako aurrelariak irudi ezin hobea eskaini baitzuen asteburuan Arrasateko Uarkapen eta Joseba Ezkurdia joko puntu onean dagoelako. Beraz, gaurko partida ikusgarria espero da. Ondoren, Irribarriak Barriolarekin osatuko du bikotea Altuna III.aren eta Zabaletaren kontra jokatzeko. Sanferminetako Binakako Txapelketa prestatzeko partida bikaina izango da hau, sanferminetan elkarrekin ariko baitira biko hauek.

Aspe adarreko beste finalerdia ostiralean jokatuko da, Logroñoko Adarragan, Bayer laborategiaren urteroko jaialdian. Retegi Bi eta Altuna III.a izanen dira aurrez aurre. Aspeko bi finalerdietako irabazleek igandean jokatuko dute San Ferminetako lau t´erdira sailkatzeko finala, igandean, Sopelanan.

Asegarceko adarrean Mikel Urrutikoetxea sailkatu da San Ferminetako lau t´erdiko finala jokatzeko, Aimar Olaizolak uko egin baitzion finalerdian lehiatzeari, lesionatuta dagoelako.

Ezkurdia-Zubieta, San Ferminetako bikotea

Sanferminetako Binakako Torneoan 6 bikote lehiatuko dira. A multzoan Altuna II.arekin osatuko du bikotea Jose Javier Zabaleta etxarrendarrak. Irribarria-Barriola eta Bengoetxea VI.a-Beroiz izanen dira beste bikoteak. Eta B multzoan Joseba Ezkurdiak eta Aitor Zubietak bikotea osatuko dute. Olaizola II.a-Albisu eta Urrutikoetxea-Untoria izango dira beste bikoteak.


Iluntzarren jaiotza jartzeko irteera

Aurten ere, jaiotza jarriko dute Goi Zalekoek Iluntzarren. Domekan egingo dute mendi irteera, eta 09:00etan batuko dira, Gernika-Lumoko autobus geltokian, Nabarnizera joateko. Handik mendira igo, eta tontorrean jarriko dute irteera. Eguraldia lagun, iaz 250 pertsona batu zituen Goi Zalek jaiotza jartzeko mendi txangoan, eta eskola umeek ere parte hartu zuten.


Larunbat honetan, martxoak 14, II. Gau Beltza egingo da Aginagan. Kaotiko, Disturbio eta Sortuz taldeak arituko dira, 22:30ean hasiko den kontzertuan. Irudian, Kaotiko taldekoak. Sarrerak Irratin eta Arraten daude salgai.

Larunbat honetan, martxoak 14, II. Gau Beltza egingo da Aginagan. Kaotiko, Disturbio eta Sortuz taldeak arituko dira, 22:30ean hasiko den kontzertuan. Irudian, Kaotiko taldekoak. Sarrerak Irratin eta Arraten daude salgai.


Sexu Askapenerako Nazioarteko Eguna ospatuko dute, gaur

MUNITIBAR // Munitibarko Udaleko Parekidetasun Batzordeak antolatuta, Sexu Askapenerako Nazioarteko Eguna ospatzeko ume eta nagusientzako tailerrak egongo dira gaur, 17:00etan hasita, plazan. Ekintza estreinako egingo da.


Torrak Urkullurekin hitz egin du Kataluniari buruzko hitzek 'ezinegona' eragin ostean

Lehendakariak iradoki zuen preso politiko kataluniarrak aske uzteak "lasaitu" egin zezakeela egoera, eta Kataluniako "kohesio soziala" indartu.

Quim Torra Generalitateko presidenteak telefonoz deitu dio gaur Iñigo Urkullu lehendakariari Junts Per Catalunyak egindako kritiken ostean babesa emateko, eta elkarrekin batzartzeko prest agertu dira biak.

Jaurlaritzak azaldu duenez, adierazpenak adierazpen, lehendakariak "ez du etsiko fede onetik egindako laguntzan, eta ez da norbere jarrerak indartu nahi dituen horien polemika interesatuetan sartuko".

Eusko Jaurlaritzaren urte politikoaren hasierako bileraren ostean, Urkulluk "tentsioa jaisteko ahal den guztia" eskatu zuen Kataluniari begira, eta kritikatu egin zuen "politika judizializatzea eta justizia politizatzea".

Gainera, lehendakariak iradoki zuen preso politiko kataluniarrak aske uzteak "lasaitu" egin zezakeela egoera, eta Kataluniako "kohesio soziala" indartu.

Horren aurrean, Junts per Catalunyak ohartarazi du Kataluniako eta Euskal Herriko egoerak "desberdinak" direla eta estrategia politiko ezberdinak dituztela. Horren aurrean, "Estatuak bere alde erabil ditzakeen adostu gabeko ekimenak saihesteko" deia egin du, eta "ezinegona eta sorpresa" agertu du lehendakariak Junqueras soilik bisitatu zuelako.

Urkulluren esanetan, "erosoagoa izango zatekeen bisita eskatu duena, 'proces' izenekoan hartutako erabakietan ardura garrantzitsua izan zuena, ez bisitatzea, baina ez da hori lehendakariaren jarrera; dena den, beti errespetatu dut diskrezioa, eta lehentasuna eman diet bisita eragin duten arrazoi humanitarioei".


Oki Moki taldeak langile klasearen popa aurkeztuko du Dabadaban

Getarian sortu arren, Donostiako bi kide ditu Oki Moki bandak. Intxaurrondoko Paula Estevezek eta Getariako Aritz Aranburuk sortu zuten, eta gerora batu zitzaien Iñaki Castro donostiarra. Hirukoak Working Class Pop lehendabiziko diskoa aurkeztuko du larunbatean, Egiako Dabadaba aretoan. 19:00etako sarrerak agortu zirenez, 17:00etan beste emanaldi bat egingo dute.

Estevezek Irutxuloko Hitzaren 15. urteurrenean parte hartu du. Bere ilustrazio bat darama Irutxuloren kamiseta eta poltsa berri batek. “Donostiarrentzat hain garrantzitsua den hedabide baten urteurrena ospatzen parte hartzeak asko pozten nau”, adierazi zuen iaz hedabide honek egin zion elkarrizketan.

Oki Moki taldeak pop atmosferak eta punk arima uztartzen ditu, lo-fi melodiekin batera. Iaz ateratako diskoa osorik entzun daiteke beraien Bandcamp atarian. Horrez gain, hainbat bideo aurkeztu dituzte, eta horietako batean Intxaurrondoko tren geltokia agertzen da.


Karpapean giro ederra dago Ataunen

Ataunen ere San Martin jaiak ospatzen ari dira asteburu honetan. Gaur goizean giro hobea izan badute ere, arrasaldea karpapean pasa behar izan dute. Irrien lagunen ikuskizunaz gozatu dute haur zein gurasoek, kanpoan sekulako zaparrada ari zuen bitartean. Pailazoak haurrak entretenitzen ari ziren bitartean, gauean jateko oilaskoak prestatzen ari ziren beste batzuk karparen bazter batean. Kanpoaldean, plastiko batzuekin estalita, grafiti tailerra egiten ari ziren beste batzuk, euriak utzi dien neurrian behintzat. Txokolate jana, sagardo dastaketa eta oilasko jana amaitzen dituztenean, Glaukoma eta Jalisko taldeek kontzertua emango dute giroa alaitzeko.


Bederatzi euskal preso askatzea agindu dute

Auzitegi Nazionaleko Zigor Aretoak 197/2006 edo "Parot Doktrina" deritzotenaz Estrasburgok agindutakoa betetzea erabaki du, Auzitegi Gorenak finka lezakeen iritzira itxaron gabe. Horren emaitza izan da hamazazpi epaileek gaur mahai gainean aztertzeko zituzten 9 euskal presoen helegiteak ikertu eta denak kaleratzea agindu izana. Halere, "Berria" egunkariak zabaldu duenez, kostata ailegatu dira erabaki horretara. Izan ere, bost orduko eztabaidaren ostean, 9 magistratuk horren alde bozkatu badute ere, beste zortzik kontrako iritzia agertu dute. Fernando Grande-Marlaskak apurtu du berdinketa, presoen aldeko iritzia sostengatuz. Erabakiak berehalako eragina izango duela zabaldu dute. "El Pais" egunkariaren arabera, aske geratuko diren presoak dira Elias Fernandez bermeotarra, Isidro Maria Garaialde ondarrutarra, Juan Francisco Gomez ortuellarra, Joseba Koldobika Bilboko Zazpi Kaleetako auzokidea, Jokin Mirena Sancho iruin-semea, Jon Koldo Aginagalde donostiarra, Txomin Troitiño Altzakoa, Jose Ignacio Urdiain Iruñerrikoa eta Luis Maria Azkargorta gipuzkoarra. Argazkian, oraindik orain, Iñaki Gonzalo Casal preso politiko itzubaltzetarra noiz arte izango duten espetxean ez dago jakiterik.


Bakaikoa-Mariezkurrena Lodosako Torneoko txapeldunordeak

Laso-Olaizolak 22-11 irabazi zieten finalean

Ostiralean Lodosako Virgen de las Angustias Torneoko finalak jokatu ziren. Promesen mailan Erreka klubeko Joanes Bakaikoa etxarriarrak Irurtzun klubeko Mariezkurrenarekin osatu zuen bikotea, Laso (Huarte) eta Olaizola (Bortziriak) pilotarien kontra jokatzeko. Tamalez, Lasok eta Olaizolak 22-11 hartu zituzten menpean sakandarrak.


Hamargarren Jazpana Festa

Badira 10 urte Beasainen Jazpana Fest! musika jaialdia antolatzen hasi zirela, «inguruko gazteak bertan elkartu eta musikaren erritmo eta doinu zoroekin dantza egin dezaten gorputzak kitto! esan arte». Hamar urte beranduago Jazpanaren filolosofiak berdina izaten jarraitzen du: «Txikitik handira, herritik mundura, ruralak izanez postmoderno sentitu gaitezkeelako. Gure herrian bizi arren, mundura begira gaudelako eta gaur egun mundua ere, gure herrian dagoelako».

Eta hamar urte geroago, Beasain «musikaren mapan jartzea» lortu du Jazpanak. Honela, Xabier Matarranz kultur zinegotziak, «esker handi bat» eman nahi izan die antolaketan dabiltzanei: «Ez da erraza horrelako jaialdi bat antolatzea, urtean zehar indarra mantentzea, ez da erraza urteak pasa ahala ilusioa mantentzea Beasainen horrelako ekintza bat antolatzeko. Udalaren aldetik, benetan eskertzen dugu, gurea egiten dugun helburu bat partekatzea: Beasain mapan kokatzea,Beasain musika mailan erreferentzia bihurtzea. Erreferentzia gara Gipuzkoatik harago». Honela, «zirkuitu musikaletatik kanpoko» hamalau kontzertuz gozatzeko aukera izango da ostiralean eta larunbatean Bernedo Eneko aparkalekuko karpan. Hamar urteotako bi ezaugarri mantenduko ditu X. Jazpana Festak: dohainik izatea eta ordua aldatzen den larunbatean izatea.

‘Olarius’-en omenez

Ostiraleko egitaraua sei kontzertuk osatuko dute, 21:30ean hasita, etxeko talde batekin: Pho Bo. Larunbatean, berriz, 9 kontzertuez gain, egun osoko plana izango da. Izan ere, martxoaren 8an hil zen Jon Olano Olarius-en omenez, babarrun jana egingo dute eguerdian Jazpanako karpa txikian. «Urtero babarrun jana antolatzen zuen elkartean bere lagunekin bere urtebetetzea ospatzeko. Bera omentzeko ohitura horrekin jarraituz, eta ekintza zabalduz, Jazpanako karpan egingo dugu aurten». 80 lagunek izena emana dute dagoeneko. Jazpanako Pablo Sanchezen esanetan, «guretzat ohore bat da, Jon antolakuntzan nahiko gertu zegoelako».

Arratsaldean, berriz, 17:30ean, Trakamatraka umeentzako tailer-kontzertua izango da. «Birziklatutako elementuekin musika tresnak egingo dituzte eta amaieran kontzertua eskainiko du Tramakatrakakoak».

Musika entzuteaz gain, atsedena hartu eta afaltzeko aukera izango da Food Truck gunean.

Elkarlanean

Bestalde, iaz hasitako bidearekin jarraituz, udalaren Igartza Musika zikloaren barruan, Aitor Etxebarria gernikarraren kontzertua izango da Jazpanako karpan. «Musika elektronikoaren inguruan ibiltzen da, baina beste proiektu batzuk ere baditu. Markak dokumentalaren soinu banda egin du. Proposamena iritsi zitzaigun, disko berria aurkeztu nahi zuela bere bandarekin. Disko jartzailea ere bada eta jaialdia ixteko saioa egingo du, El Txef A izenarekin».

Foru aldundiarekin duten hitzarmenaren harira, berriz, Katapulta programaren barruan, Voltaia eta larunbatean Serrulla taldeak ariko dira.

Jazpanako materiala

Azkenik, tictail.com webgunean, kamisetak, izerditakoak, poltsak… eros daitezke.

Egitaraua

Ostiralean

· Pho Bo (21:30), Giante (22:15), Voltaia (23:00), Toundra (23:45), La Urss (00:50) eta Lie Detectors (01:30).

Larunbatean

· Noir Socha (19:00), Serrulla (19:45), Jamie 4 president (20:30), Aitor Etxebarria (21:15), The Mani-Las (22:30), The Limbos (23:30), Rufus T. Firefly (00:30), Vulk (01:30) eta El Txef A (02:30).


Auzoetan sanjoanen zain

Amallo, Gorozika, San Juan Ibarra, Gabika, Lamikiz, Kanpantxu eta Arane auzoetan askotariko jarduerak antolatu dituzte udako lehen jaiak ospatzeko.San Joan jaiek hamaika ekintza ekarriko dituzte Lea-Artibai, Mutriku eta Busturialdera. Han eta hemengo herrietan jai nagusiak ospatuko dituzte datozen egunotan, baina beste hainbat auzoetan ere jaietan murgilduko dira.Udako egunik luzeenei aurre egiteko egitarau oparoak prestatu dituzte Markina-Xemeingo Amallo, Ondarroako Gorozika, Gernika-Lumoko San Juan Ibarra, Ereñoko Gabika, Mendatako Lamikiz, Ajangizko Kanpantxu eta Bermeoko Arane auzoetan. Datozen egunotan San Joan loren bedeinkapena eta sainduari bisita egitea galdu ezinezko hitzordu izango dira askorentzat, baina horrekin batera ez dira faltako musika, dantza, jokoak…Bermeon, esaterako, herritar askorentzat ez da San Joan egunik, Gaztelugatxeko San Joan bisitatu barik. Mahona soinean jantzi eta asko izango dira Gaztelugatxera hurbilduko direnak. Ohitura da, gainera, oinez joatea. Taldean joan gura dutenek, Sollube 707 mendizale taldeagaz egin ahalko dute, urtero legez. Goizaldetik hasita, mezak egoten dira Gaztelugatxeko baselizan. Batzuek meza entzungo dute, eta beste batzuek, ordea, kanpaia jo eta herrira buelta egingo dute.Herrirako bidean, baina, Arane auzoko jaietan geldialdia egingo dute asko eta askok. 08:00etarako txupina botako dute auzotarrek, eta 17:00etan, herri kirolekin, emango diote hasiera egitarauari. Ondoren, umeentzako herri kirol tailerrak eta jokoak egingo dituzte, eta txalaparta tailerrean ondo pasatzeko aukera izango dute bertaratutakoek. Jai eguna kontzertuekin amaituko dute. Urtero modura, arratsaldean eta gauean, Aranera joateko autobusak jarriko dituzte, doan.Egunez ere baiLau eguneko egitaraua prestatu dute Muxikako Ajuria auzoan, sanjoanak ospatzeko. 23an, iluntzean sua piztutako dute, eta barikuan, santuaren omenezko meza, pilota partidak eta pintxo poteoa egingo dute, bertsolariekin batera. Zapatuan berriz, txistulariek goizetik hasiko dute kalejira eta eguerdian herri bazkaria egingo dute frontoian. Domekan berriz, pilota partidak eta Basotxoritxu dantza taldearen emanaldia izango dituzte aukeran.Ereñoko Gabika auzoan ere jaiek lau egun hartuko dituzte. 23an, 21:00etan botako dute txupina, sua piztu aurretik. Barikuan, meza nagusia, hamaiketakoa eta briska txapelketa egongo dira. Zapatuan, paella txapelketa egingo dute, eta iluntzea Roberto eta Idoia trikitilariek girotuko dute, bakailao janarekin batera. Domekan, Kabelinatxe Dantza Taldeak erakustaldia egingo du eta arratsaldean Txatxiku txapelketa egongo da.Ajangizko Kanpantxu auzoan ere sanjoanak ospatuko dituzte. Lehen bi egunetan sua, sardinada eta bakailao jana edukiko dituzte; hurrengo asteburuan, briska txapelketa, Artxube Dantza Taldearen emanaldia eta herri bazkaria egingo dituzte.Etzi, ospatuko dituzte Mendatako Lamikiz auzoan sanjoanak. 12:00etako mezaren ostean, alboka, triki eta panderoek alaituko dute giroa. Bertsolariak, bazkaria eta Ariatzako Otxotearen abestiak ere ez dira faltako.Gernikan ere, San Juan Ibarra plazan ospatuko dituzte sanojanak. Barikuan txupina bota ondoren, barbakoa eta Segundo Olaeta Musika Eskolaren ZoriROCKnak emanaldiagaz jarraituko dute. Zapatuan, GernikaRugby Taldeak antolatutako paella txapelketa egingo dute, umeentzako jolasekin. Basajaun taldearen erromeriarekin bukatuko da eguna. Domekan Urdaibai Kantaguneak euskal kantak abestuko ditu. Ondoren, Xaiborren diskofesta eta txokolatada egongo dituzte.Kanpai hotsekin bateraOndarroako Gorozika auzoan berriz jaiei hasiera kanpai hotsekin, txapliguekin eta suekin emango diote, eta santuaren egunean, aldiz, meza ospatuko dute. Bertan, urtero egin modura, San Joan txortak bedeinkatuko dituzte.Zapatuan atsedenaldia hartu eta gero, domekan arratsaldean jarraituko dute jaiekin. Umeentzako jolasak egingo dituzte, eta ostean, herri kirolen txanda izango da. Aizkoran eta harri jasotzen punta-puntako kirolariak ariko dira. Harri jasotzen, esaterako, Gorozikako Inhar Urruzuno Euskal Herriko harri txikien txapeldun ohiak eta Aimar Irigoien Euskal Herriko harri txikien txapeldunak erakustaldia egingo dute. Aizkoran, berriz, Aitzol Atutxa Urrezko Aizkoraren irabazlea eta Xabier Orbegozo Arria V Urrezko Aizkorako bigarren sailkatua izango dira.Jaiak Sebastian Lizasoren eta Alaia Martinen bertsoekin agurtuko dituzte.Amalloko muinoan ez da aurten ere girorik faltako. San Joan eguna bera eta ondorengoa nahikoa izango dituzte ospakizunetarako. Urtero modura, kontzertua egongo da barikuan, aurten San Joan egunean bertan. Oraingoan, Xabi Solano eta Izerdi Gorria taldeak joko dute ermitaren ondoko taulaganean eta sarrerarik ez da ordaindu beharko.Zapatuko IV. Zaldi demak eta barikuan egongo diren neska- mutilen arteko proba eta desafioek lehia bizia ekarriko dute Amallora. Maumeko Baraiazarraren zaldia, Munitibarko Motrollrena, Nabarniz jatetxearena eta Aulestiko Kobarena neurtuko dira, bai eta Berriatuko, Markina-Xemeingo eta Amalloko gazteak ere.


PPk "terrorismoaren biktimak" omendu nahi ditu, ez "bestelakoak"

Memoriaren Eguneko ekitaldiaren izaera aldatu ezean, ez da joango. UPDk ez du parte hartuko.


Beheko Plaza abesbatzak Loiolako santutegian abestuko du gaur

Agustin Zubimendik zuzentzen duen Beheko Plaza abesbatzak Loiolako santutegian abestuko du gaur, 19:00etan hasita.

San Inazioren bederatziurrenaren harira, probintziako abesbatzak ari dira abesten egunero Loiolako santutegian. Ohiturari jarraituta, Santiago egunean beti Zumaiako abesbatza bat izaten da.

Mari Carmen Azpeitia arituko da organo jotzaile lanetan gaurko emanaldian.


Iazko aurrekontua orekatu du udalak, zorra handitu gabe

Udal gobernuaren helburu nagusia orain arte eskainitako zerbitzuak mantentzea izango da

Donostiako Udalak 2011. urtean izan dituen gastu eta diru sarreren artean oreka mantendu duela jakinarazi du Jabier Vitoria Ogasun ordezkariak. «Urtea positiboki ixtea albiste ona» dela nabarmendu du Vitoriak 2011ko aurrekontuaren likidazio datuak aurkeztu dituenean. «Aurrekontu oreka bermatzea lortu dugu, eta udaleko zor bizia bere horretan mantendu dugu, handitu gabe», adierazi du. Donostiako Udalaren zor bizia 107 milioi eurokoa da, hau da, %5,2koa. Muga, %25ean dagoela jakinarazi du. Urtea, gainera, superabit egoeran itxi dute; 1,96 milioi euroko irabazia, hain justu.

Egoera horretara heltzeko udal gobernuak gastuak ez puzteko «ahalegin handia» egin duela azpimarratu du Ogasun ordezkariak; diru sarrerak gutxitu bakarrik ez, aurreikuspen okerrak medio, Gipuzkoako Foru Aldundiari itzuli beharreko diru kopurua handiagoa izan dela gogorarazi du. Lursailen salmenta, gainera, ez da uste bezain oparoa izan, 28,58 milioi euro gutxiago bildu dituztelako.

Aurten ere, egoera parekoa izango dela aurreikusi du Vitoriak. 2012ko diru sarrera nagusien artean Illunbeko ekipamenduan du Bilduk itxaropen nagusia. Aurrekontuan gorabeherarik izateko, lortutako dirua baino gehiago ez gastatzea izan da udal gobernuaren xedea; hori dela eta, 2012ari, «garbi, 2011k eragindako zamarik gabe» aurre egiteko moduan egongo direla esan du.

Udal gobernuaren helburu nagusia orain arte eskainitako «zerbitzuak mantentzea» izango dela argitu du Jabier Vitoriak. Horretarako diru sarrerak bilatzen ari direla adierazi du. Lortu ezean, gasturik ezingo dela egin nabarmendu du.

Oposizioko udal taldeei, gainera, krisi egoerak puri-purian jarraitzen duela gogorarazi die. Herenegun, udaleko kontratazioak behera egin zuela salatu zuten PSE-EEko zinegotziek. «Kontratazioa termometro bat da eta gero eta hotz handiagoa markatzen du», adierazi zuen Susana Garcia Chuecak. «Donostian hotz egiten badu, begira dezatela Espainiako udaletxe batzuetan zer nolako hotza egiten duen», erantzun dio Vitoriak PSE-EEko zinegotziari.

Gastuek behera egin dute

1,96 milioi euroko kopurura heltzeko, inbertsio ugari bidean geratu direla azaldu du Jabier Vitoriak. Hala, 2010eko ekitaldiko 7,62 milioi euroko superabitari, inbertsio gastuetan izan den murrizketa erantsi behar zaio; 27,6 milioi euro, denera. Aurreikusita zeuden eta egin ez diren gastuen artean, Auditz Akular (5,1 milioi euro) eta Julimasene (800.000 euro) daude, besteak beste. Herri Lan eta Proiektuen sailean ia bi milioi gutxiago gastatu dituztela zehaztu du ordezkariak. Aurrezki horiek esleipenak espero baino merkeagoak izan direlako lortu dituzte. Bosgarren zubiko esleipena, esaterako, espero baino 347.000 euro txikiagoa izan da; Zubiaurren trenbideak estaltzeko adjudikazioa 428.000 euro merkeagoa izan da eta Cervantes aparkalekuko lanena 931.000 euro txikiagoa.

2011 urteko kitapena onartu eta gero, 2012ko aurrekontua onartzea izango da hurrengo erronka. Behin udal gobernuak aurrekontu zirriborroa aurkeztu duela, oposizioko udal taldeek martxoaren 26a bitartean izango dute zuzenketak egiteko denbora. Oposizioko taldeek, gainera, aurrekontuaren inguruko argibideak eskatzeko 150 galdera egin dituzte eta banan-banan horiek erantzuten ari dela azaldu du Ogasun ordezkariak.

Oposizioak egindako zuzenketak aztertu ondoren, maiatzaren 7an egingo dute aurrekontua eztabaidatzeko osoko bilkura.

2012ko aurrekontua onartzeko EAJren babesa lortzen saiatuko da Bildu

Maiatzaren 7an izango da 2012ko udal aurrekontua onartzeko osoko bilkura. Udal gobernuaren aurrekontu proiektuak aurrera egiteko, beste udal talde baten babesa beharko du Bilduk. Jabier Vitoriak argitu duenez, EAJ da negoziatzeko borondatea agertu duen bakarra. «EAJrekin hitz egiten ari gara eta bide beretik jarraituko dugu», azaldu du Ogasun ordezkariak. EAJko ordezkariek aurrekontuaz hitz egiten ari direla zehaztu du, baina oraindik negoziazio biderik ez dutela zabaldu argitu dute.

PSE-EEk eta PPk, aitzitik, bestelako jarrera izan dutela salatu du Vitoriak: «Oso deigarria izan zen aurrekontu proiektua aurkeztu genuen egun berean, oraindik irakurtzeko aukera izan ez zutenean, PSE-EEk eta PPk osoko zuzenketak aurkeztuko zituztela aditzera eman izana». 2012ko aurrekontua ez onartzeak Donostiarentzat «ondorio txarrak» izango lituzkeela jakinarazi du. Udal taldeei, beraz, arduraz jokatzeko eskatu die Ogasun ordezkariak.


Jaurlaritza eta sindikatuen arteko akordiorik ez, gasolindegiei buruz

Langileen ordezkariek akordioa urrun ikusten duten arren, asteazkenean bilduko dira berriz Eusko Jaurlaritzarekin.

Eusko Jaurlaritza eta euskal gasolindegietako sindikatuak ez dira akordio batera iritsi, Bilbon, gasolindegien grebari (sei aste dira hasi zenetik) amaiera emateko izandako bigarren bileran.

Langileen ordezkariek akordioa urrun ikusten duten arren, asteazkenean bilduko dira berriz Eusko Jaurlaritzarekin, lan-gatazkari irtenbidea jarri ahal ote zaion ikusteko, sindikatuetako ordezkariek jakitera eman dutenez.

Sindikatuen eta Juan Maria Aburtok zuzentzen dituen Politika Sozialen eta Lan Sailaren artean izandako bigarren bilera izan da, azkena hilaren 17an egin zuten.

Eusko Jaurlaritzak patronalarekin ere bilera egin du, eta bitarteko izateko pausoa eman zuen, langileen eta enpresarien arteko jarrerak bere horretan mantentzen zirela ikusita.

LA, LAB, CCOO, UGT eta USO sindikatuek lan-baldintzak bermatzen dituzten hitzarmena sinatu nahi dutela nabarmendu dute.

Halaber, lan-erreforma ez aplikatzea eskatu dute, ultraaktibitateari (hitzarmen bat indarrean egotea, beste bat sinatu arte) eta "bertan behera uzteari" dagokionez; azken horrek enpresei legezko testuinguruan jasotako ez aplikatzea ahalbidetzen die.

Patronala, aldiz, ez dator bat eskaera horiekin, legea ez betetzea izango litzatekeelakoan baitago.

Bestalde, sindikatuek akordioa gertu ikusten ez dutela azpimarratu dute, baina negoziatzeko esertzea baikorra dela gaineratu dute.


Txorierrik planto egin dio indarkeria matxistari

Marea moreak Euskal Herriko eta Estatuko kaleak hartu zituen atzo, munduko emakumeek jasaten duten indarkeria salatzeko eta indarkeria matxistari aurre egiteko neurri eraginkorrak hartzeko eskatzeko. Txorierrin ere elkarretaratzeak izan ziren, manifestazioak eta performanceak. Datu ofizialen arabera, aurten, Estatuan, 52 emakume hil dituzte euren bikotekideek edo bikotekide ohiek; azkena, atzo bertan, Emakumeen Aurkako Indarkeriaren Kontrako Nazioarteko Egunean.


Hitzaldia izango da 'Bost zentzumenen indar erotikoa' izenburupean


Osasuna taldeari abala emateko lege proposamena aurkeztu dute Geroa Baik eta EH Bilduk

Egun talde gorritxoak duen zorraren amortizaziorako eta Sadar futbol zelaiaren zaharberritze lanak ordaintzeko, 23 milioi euroko abala planteatzen du bi alderdiek erregistratutako lege proposamena. Osasunak telebistetako irudi eskubide eta jokalarien salmentetatik eratorritak etekinen %25 arekin bermatuko du abalarekin. Lege proposamena, irakurketa bakarrean eztabaidatu eta bozkatuko du Parlamentuko bilkurak.

23milioietatik, 7 egun Osasunak Foru Ogasunarekin duen zorra kitatzeko bideratuko dira eta aurreikusia zegoen bezala, 16 milioi euro, Sadar futbol zelaiaren zaharberritze lanetarako izanen dira. Larunbata honetan, Osasunako bazkide konpromisarioek erabaki beharko dute, pasa den astean egindako galdeketari jarraiki, talde gorritxoak zor berria pilatzen duen eta “Harresi Gorria” proiektua aurrera eramaten duten.

Hurrengo asteko Parlamentuko bilkurak eztabaidatuko du Geroa Baik eta EH Bilduk aurkeztutako lege proposamena eta martxoaren 14rako onartua izan daiteke. UPN, PP eta PSN, alde agertzeko asmoa azaldu dute, Ahal Duguk zalantzak ditu eta Izquierda-Ezkerrak jadanik Osasunari abala ematearen kontra azaldu da.


Andramaixak iragarriko dituen kartela aukeratzeko lehiaketa deitu du Udalak

Kartel lehiaketa deitu du Kultura Sailak Andramaixak iragartzeko argitaratuko duen egitarauan erabiltzeko. Lanak uztailaren 11a baino lehen bidali behar dira Arkupe kultur etxera edo udaletxera, eta irabazleak jasoko du 300 euroko saria.

Hona hemen oinarriak:

Edozeinek har dezake parte.

Teknika librea da.

Kartelaren neurria 50x70 zentimetrokoa izango da, edota formatu digitalean ekarriz gero, DINA 3an aurkeztu behar da.

Derrigorrez honako testu hau izan behar du:

Abuztuaren 13a,14a, 15a, 16a eta 17a

Andramaixak 2016

Aretxabaleta

Irabazleak 300 euroko saria jasoko du.

Egoki ikusten bada, erakusketa antolatuko da aurkeztutako kartel guztiekin.

Kartelarekin batera kartazal itxi bat aurkeztu beharko da ezizenarekin. Horren barruan egilearen datuak: izen-abizenak, adina, helbidea eta telefono zenbakia.

Lanak, uztailaren 11a baino lehen bidali beharko dira kultur etxera edo udaletxera.

Epaimahaia, kultura batzordeko kideek eta herriko hainbat lagunek osatuko dute.

Epaimahaiaren erabakia uztailaren 12an jakinaraziko da.


Urtebete barru, Uranzu berria egina

Uranzuko lanen gaurko irudia.

Duela lau hilabete hasi ziren Uranzu pilotalekua eraberritzeko lanak. Horiek egiteko epea hamasei hilabetekoa denez orotara, urtebete barru egina izango da Irungo ikurra den frontoi berria. 4,5 milioi euroko aurrekontua dute lanek. Pilotalekua ez ezik, espazio balioanitza izango da kirolgune berritua, kantxa nagusian hainbat kirol praktikatzeko aukera emango duelarik, eta beste hainbat areto berritan hiriko kirol aberastasunak tokia izango du.

Egun, desmuntaketa lanetan ari dira beharginak, instalazio zaharrak kentzen, inguruko landaredia garbitzen eta aldi berean segurtasun neurriak —hesitura adibidez— ezartzen. Harmailak eraitsi dituzte, hau da, frontoiaren barrualdea osorik ikus daiteke egunotan. Aldi berean, harmaila berrietarako oinarrizko egitura (727 pertsonentzako gehienezko aforoa izango du, pilota partidetan izango da hori) jartzen hasi dira. Jasotzen diren harmailak izango ditu kirol azpiegiturak, behar denean horiek jasotzeko (eskubaloi partidetarako, adibidez).

Orain arteko bi eraikinak, frontoi handi zein txikiarenak, bakarrean bilduko ditu Uranzu berriak, 4.163 metro koadroko azalera eraikia izango duelarik hiru altueratan. Beste aldaketa nagusia: sarrera nagusia Sargia parketik izango du. Kanpotik, itxura integratua izango du, eta kanpoko argia sartzeko zenbait baliabide arkitektoniko baliatuko dituzte.

Gaur izan dira pilotalekuaren lanak bisitatzen udaleko ordezkariak. Esan dutenez, Urdanibia plazaren berritzearekin eta San Martzial kalearen berregituraketarekin, Alde Zaharreko ingurune horrek ezaugarri erakargarriagoak izango ditu. Gainera, genero ikuspegitik ere landu dute egitasmoa, puntu ilunak ezabatuz. “Txingudi Teniseko lanekin batera, hirian, kirol azpiegituretan dugun egitasmorik handiena da Uranzukoa”. 80 urteko historia du Uranzuk, eta hiriko kirolaren erreferente oso nabarmena da.


Bi ikastaro, Karmelo Labakan

Maiatzaren 2tik aurrera bi ikastaro berri hasiko dira IES Hernani institutuan, Karmelo Labakan: Metrologia Oinarrizkoa, eta Instalazio Domotikoak BUS EIB. Informazioa: 943 551958.


Saskikada bete elkartasun

Saski Solidarioa ekimena jarri dute martxan Ordizian seigarrengoz, Hiri Hezitzailea proiektuaren barruan. Hilaren 22a bitarte egingo dute bilketa, lau puntutanSaski solidarioa ekimena martxan jarri dute Ordizian seigarren urtez. Caritasek, Herriko ikastetxeek, Garagune zentroak, Zuhaizti gizarte zentroak eta Ordiziako Udalak elkarlanean garatzen dute ekimena, Ordizia Hiri Hezitzailea proiektuaren barruan.Kanpaina horren bidez behar gehien duten pertsonei laguntzeko elikagaiak eta bestelako materialak bilduko dituzte, eta jasotako guztia, Caritasi emango diote, urtean zehar beharra dutenen artean banatzeko. Abenduaren 22a bitarte egingo dute bilketa.Belaunaldien arteko elkar ezagutza eta baloreen transmisioa dira Hiri hezitzailea proiektuaren helburuetako batzuk, eta dinamika horrekin gazteek elkartasunaren balioa zer den lantzen eta ikasten dute.Zuhaiztin eta ikastetxeetanLau bilketa puntu jarriko dira; Zuhaizti zentroa, Urdaneta ikastetxea, Jakintza ikastola eta Oianguren institutua. Janariari dagokionez, kontserbak, olioa, esnea, arroza eta pasta dira gehien behar direnak. Horrez gain, haurrentzako esne berezia eta pardelak ere behar-beharrezkoak dira. Materialei aldetik, jostailuak, arropak eta haurrentzako karrotxoak eskatu dituzte bereziki. Baita etxeko arropak, mantak, maindireak eta bestelako gaiak ere.Diru-laguntza emateko aukera ere badago. Horretarako, Laboral Kutxara joan beharra dago, eta lehiatilan galdetu.Caritas, ateak irekitaCaritasen laguntza eskatu nahi dutenek Gizarte Zerbitzuetan egin behar dute eskaera, eta bertan emandako dokumentua bete ondoren, Caritasen aurkeztu beharko dute. Caritasek ostegunetan irekitzen ditu ateak 10:00etatik 11:00etara eta 18:00etatik 19:00etara. Diskrezioa nahi duten herritarrek telefonoz deitu dezakete.


Euskal Herriko tontorrak musikaz blai

Urmuga ekimenak mendi zeharkaldiak eta musika kontzertuak uztartuko ditu.

Tolosako Migel Zeberio eta Villabonako Xabier Berasaluze Leturia musikariak, batetik, eta orain 40 urte Everesteko Tximist euskal espedizioko kide izan zen Felipe Uriarte mendizaleak, bestetik, Urmuga zeharkaldia antolatu dute uda honetarako.

Musikak eta mendizaletasunak bat egingo dute ekimen horretan, baina ez bakarrik. Kultura eta hizkuntzaren garrantzia azpimarratuko dute eta 19 eguneko zeharkaldi baten bidez egingo dute. Angulo Bortun (Salvada mendilerroa, Araba) hasiko dute ekimena uztailaren 14an eta abuztuaren 1ean Hiru Erregeen Mahaiaren gailurrean (Auñamendiak) bukatuko dute. Tartean 14 euskal musikariren emanaldiak izango dira. Musika emanaldiak mendietan eta mendien inguruko herrietan izango dira. Modu honetan herri txikiak biziberritzeko helburua ere badutela diote antolatzaileek.

MENDEBALDETIK EKIALDERA

Ur isuriagatik Euskal Herria bi aldetan banatzen duen mugari egiten dio erreferentzia Urmuga izenak. Eta beraz, mendebaldetik ekialdera, Euskal Herri osoa zeharkatuko dute. Natura mugak gainditu, eta mugarik gabe arituko dira, hala ere.

Ekimenean parte hartzeko gehienez 30 lagunentzako tokia dute eta 948 51 32 33 edo 685 75 07 63 telefono zenbakietan edo info@mendiaketaherriak.eus helbidera idatzita eman daiteke izena.

EGITARAUA

1. etapa. Angulotik Orduña portua.

2. etapa. Orduña-Altube portua.

3. etapa. Altube-Barazar portua.

4. etapa. Barazar-Krutzeta portua.

5. etapa. Krutzeta-Arlaban.

6. etapa. Arlaban-Aumutegi-Usakoetxena.

7. etapa. Usakoetxena-Otzaurte portua.

8. etapa. Otzaurte-Lizarrusti.

9. etapa. Lizarrusti-Albiasu herria.

10. etapa. Albiasu-Orin-gaña.

11. etapa. Orin-gaña-Belate.

12. etapa. Belate-Urkiaga lepoa.

13. etapa. Urkiaga-Ibañeta.

14. etapa. Ibañeta-Errozate.

15. etapa. Errozate-Burdinkurutzeta.

16. etapa. Burdinkurutzeta-Bagargiak.

17. etapa. Bagargiak-Larraineko lepoa.

18. etapa. Larraineko lepoa-Erraize.

19. etapa. Errraize-Hiru Erregeen Mahaia.


Argazki lehiaketan parte hartzeko azken egunak

Oraindik ere Udako Argazki Lehiaketan parte hartzeko garaiz zaudete, baina ez lo hartu, astelehen eguerdian itxiko dugu eta. Parte hartzaile bakoitzak gehienez bost argazki aurkez ditzake. Lehiaketan parte hartzeko beheko loturan aurkituko duzun formularioa bete baino ez duzu egin behar. Animatu, sari bikainak dauzkagu eta!